text:
AARALEN YA ARTIKULO 51
Kasin Kabat Mo Lan Maong si Jehova?
“Saramay kabat day ngaran mo et manmatalek ed sika; agmon balot taynan iramay manaanap ed sika, O Jehova.”—SAL. 9:10.
KANSION 56 Ipapusom so Katuaan
DIAD SAYAN ARTIKULO *
1-2. Singa naaralan tayo ed eksperiensya nen Angelito, antoy kaukolan ya gawaen tayon amin?
KASIN Tasi nen Jehova iray atateng mo? No on, tandaan mo ya agmo natawir ed sikara so pikakaaro ed si Jehova. Balanglan manlilingkor ed Dios iray atateng tayo odino andi, amin tayo et kaukolan ya mansagpot pian makapikaaro tayo ed si Jehova.
2 Imanoen so eksperiensya na sakey a brother ya si Angelito. Sikatoy binmaleg ed pamilyan Tasi. Balet nen ugaw ni, aliwan masyadon maapit so liknaan to ed Dios. Oniay inamin to, “Manlilingkor ak ed si Jehova ta aaligen ko labat no antoy gagawaen na pamilya mi.” Balet, nanggaway eskedyul si Angelito pian mas dakel so panaon ton basaen so Salita na Dios tan dalepdepen itan, tan ginawa ton mas mabetbet so pampikasi ed si Jehova. Antoy resulta? Imbaga nen Angelito, “Naaralan ko ya say paraan labat pian onapit ak ed inar-arok ya Ama, si Jehova, et no kabaten kon mismo.” Diad sayan eksperiensya nen Angelito, naisip tayo irayan importantin tepet: Antoy pandumaan na walay amtam nipaakar ed si Jehova tan sikatoy kabat mo lan maong? Tan panon tayon nakabat ya maong si Jehova?
3. Antoy pandumaan na walay amtam nipaakar ed si Jehova tan sikatoy kabat mo lan maong?
3 Nibaga tayon say sakey a too et walay amta to nipaakar ed si Jehova no amta toy ngaran na Dios odino amta to ray arum ya ginawa tan imbaga To. Balet aglabay ya ibaga na satan ya kabat to lan maong si Jehova. Wala ni ray kaukolan ya gawaen. Nepeg tayon ipanaon so panaral nipaakar ed si Jehova tan saray balibalin kualidad to. Diad ontan et natalosan tayo iray rason na saray ibabaga odino gagawaen to. Makatulong itan pian naamtaan tayo no kasin labay nen Jehova iray nononoten tan gagawaen tayo. No naamtaan tayoy linawa nen Jehova, kaukolan ya iyaplika tayo iray nanaaralan tayo.
4. Panon a makatulong ed sikatayo iray alimbawa ed Biblia?
4 Ompan wala ray totoon balawen da tayo lapud labay tayon panlingkoran si Jehova, tan ompan lalo da tayon busolen no miulop tayo la ed saray totoo to. Balet, no manmatalek tayod si Jehova, agto tayon balot paulyanan. Makapanggawa tayo na malet a pundasyon na pikakaaro ed si Jehova ya mansiansia ed andi-anggaan. Talaga kasin sarag tayon kabaten a maong si Jehova? On! Napruebaan tayod saray alimbawa na totoon aliwan perpekto, ya singa si Moises tan Arin David, ya sarag tayon gawaen itan. Legan tayon aaralen iray ginawa da, ebatan tayo irayan tepet: Panon dan akabat a maong si Jehova? Tan anto ray naaralan tayo ed alimbawa ra?
ANENGNENG NEN MOISES “IMAY SAKEY YA AGNANENGNENG”
5. Antoy pinili nen Moises ya gawaen?
5 Pinili nen Moises so manlingkor ed Dios. Nen manga 40 so taon nen Moises, mas pinili ton nakaiba iray totoo na Dios, saray Israelita, nen say nakabat bilang “anak na samay biin anak na Faraon.” (Heb. 11:24) Impulisay nen Moises so atagey a posisyon. Indepensa to iray Israelita ya aripen ed Ehipto anggano amta ton onsanok ya maong so Faraon, say makapanyarin ari ya ipapasen na saray Ehipsio bilang dios. Talagan mabiskeg so pananisia nen Moises! Sikatoy nanmatalek ed si Jehova. Satan ya panagmatalek so nagmaliw ya pundasyon na malet ya impankaaro da legay bilay nen Moises.—Pro. 3:5.
6. Antoy naaralan tayo ed alimbawa nen Moises?
6 Antoy naaralan tayo? Singa si Moises, amin tayo et kaukolan ya mandesisyon: Kasin pilien tayoy manlingkor ed Dios tan nakaiba iray totoo to? Nayarin wala ray kaukolan tayon isakripisyo pian makapanlingkor ed Dios, tan ompan busolen itayo na saramay agda kabat si Jehova. Balet no manmatalek tayo ed Ama tayod tawen, seguradon tulongan to tayo!
7-8. Antoy tuloytuloy ya inaral nen Moises?
7 Tuloytuloy ya inaral nen Moises iray kualidad nen Jehova tan ginawa toy linawa na Dios. Singa bilang, nen ingganggan na Dios si Moises ya idaulo so nasyon na Israel ya ompaway ed Ehipto, anggapoy kompiyansa to tan aminpiga ton imbaga ed si Jehova ya agto nasarag itan. Impanengneng na Dios so tuan panangabagey ed si Moises, tan tinulongan to. (Exo. 4:10-16) Lapud satan, nipasabi nen Moises so mapuersan mensahe na panangukom ed Faraon. Insan anengneng nen Moises ya inusar nen Jehova so pakapanyari To nen inliktar to ray Israelita tan dineral To so Faraon tan saray armada to diad Ambalangan Dayat.—Exo. 14:26-31; Sal. 136:15.
8 Nen nipaway la nen Moises iray Israelita ed Ehipto, lanang ya walay reklamo da. Balet, anengneng nen Moises ya agaylay anos nen Jehova ed saray totoon imbulos to manlapud impakaaripen. (Sal. 78:40-43) Anengneng met nen Moises so nikadkaduman kapaabebaan nen Jehova sanen inuman Toy desisyon To lapud kerew nen Moises.—Exo. 32:9-14.
9. Base ed Hebreo 11:27, panon kaapit so relasyon nen Moises ed si Jehova?
9 Kayari na impaway da ed Ehipto, nagmaliw ya mas maapit so relasyon nen Moises ed si Jehova ya singa sankanengneng to so Ama tod tawen. (Basaen so Hebreo 11:27.) Nanengneng tayo no panon kaapit so relasyon da diad sayan imbaga na Biblia: “Arap-arapan ya akitongtong si Jehova ed si Moises, a singa pitotongtong na sakey a too ed sananey a too.”—Exo. 33:11.
10. Pian nakabat tayon maong si Jehova, antoy nepeg tayon gawaen?
10 Antoy naaralan tayo? Pian nakabat tayon maong si Jehova, agtayo labat basta aralen iray kualidad to, noagta kaukolan tayo met ya gawaen so linawa to. Say linawa nen Jehova et “niliktar so amin a klase na totoo tan nawalaan ira na suston kakabatan ed katuaan.” (1 Tim. 2:3, 4) Nagawaan tayo itan no ibangat tayoy arum nipaakar ed si Jehova.
11. Panon tayon mas nakakabat si Jehova legan tayon babangatan so arum nipaakar ed sikato?
11 Kaslakan ya no babangatan tayoy arum nipaakar ed si Jehova, mas nakakabat tayon mismo si Jehova. Singa bilang, nanengneng tayo so panangabagey nen Jehova no igigiya to itayo pian naromog tayo iramay walaan na dugan kipapasen na puso. (Juan 6:44; Gawa 13:48) Nanengneng tayo so pakapanyari na Salita na Dios no naiimano tayon itutunda na saray iyaaralan tayo iray mauges ya kagagawa ra tan isusulong da la so balon personalidad. (Col. 3:9, 10) Tan nanengneng tayoy prueba ya agaylay anos na Dios no iikdan toy pankanawnawa iray totoo ed teritorya tayo pian sikatoy nakabat da tan niliktar ira.—Roma 10:13-15.
12. Base ed Exodo 33:13, antoy kinerew nen Moises ed si Jehova, tan akin?
12 Pinabli nen Moises so pikakaaro to ed si Jehova. Dakel la ray makapakelaw ya impagawa na Dios ed si Moises kanian kabat to lay Jehova, balet siansian marespeton kinerew to ya nakabat to ni komon ya maong si Jehova. (Basaen so Exodo 33:13.) Masulok lan 80 so taon nen Moises nen kinerew to itan ed si Jehova, balet amta to ya dakel ni so kaukolan ton amtaen nipaakar ed maar-aron Ama tod tawen.
13. Antoy sakey ya paraan pian nipanengneng tayon papablien tayoy pikakaaro tayod Dios?
13 Antoy naaralan tayo? Anggano abaybayag tayo lan manlilingkor ed si Jehova, agtayo nepeg ya paulyanan so relasyon tayo ed sikato. Say sakey ya nagawaan tayo pian nipanengneng tayon papablien tayoy pikakaaro tayo ed Dios et no mitongtong tayod sikato panamegley na pikakasi.
14. Akin ya makatulong so pikakasi pian nakabat tayon maong so Dios?
14 Importantin maong so komunikasyon pian mansiansian malet so relasyon. Kanian lanang kan manpikasi ed Dios pian onapit ka ed sikato, agka natatakot ya ibaga iray naliliknam tan nononoten mo. (Efe. 6:18) Oniay imbaga nen Krista, ya tagad Turkey: “Mas onaaralem so panangarok ed si Jehova tan mas ombibiskeg so panagmatalek kod sikato kada no ibabagak ed sikato iray nononoten ko panamegley na pikakasi, insan ko nanenengneng ya tutulongan to ak. Lapud nanenengneng kon eebatan nen Jehova iray pikakasik, akatulong itan ed siak pian ipasen kon Amak tan Kaarok si Jehova.”
SAKEY A LAKIN MAKAPALIKET ED PUSO NEN JEHOVA
15. Antoy imbaga nen Jehova nipaakar ed si Arin David?
15 Inyanak si Arin David ed nasyon ya akadedika ed si Jehova a Dios. Balet aglabat basta inalig nen David so paraan na panagdayew na pamilya to. Nansagpotan ton mismo so akikaaro ed Dios, tan sikatoy inar-aro nen Jehova. Imbagan mismo nen Jehova ya si David et ‘sakey a lakin makapaliket ed puso to.’ (Gawa 13:22) Panon ya nagmaliw ya maapit si David ed si Jehova?
16. Antoy atalosan nen David nipaakar ed si Jehova diad impandalepdep to ed saray pinalsa?
16 Akabat ya maong nen David si Jehova panamegley na saray pinalsa. Nen ugaw ni David, lanang ya walad uma pian pastolan iray karnero nen ama to. Nayarin diad saman et adalepdep to iray ginawa nen Jehova. Singa bilang, no ontatangay ed tawen si David diad labi, agto labat basta nanenengneng iray bitewen, noagta natetebek to met iray kualidad na samay nanggawa ed saratan. Kanian oniay insulat nen David: “Iyaabawag na katawenan so gloria na Dios; ipapaamta na saray bengatlan walad tawen so kimey na lima to.” (Sal. 19:1, 2) Nen dinalepdep nen David so makapakelaw ya inkagawa na totoo, anengneng to ya talagan marundunong si Jehova. (Sal. 139:14) Legan ton dadalepdepen iray ginawa nen Jehova, atalosan to ya sikatoy melmelag ya maong no ikomparad si Jehova.—Sal. 139:6.
17. Antoy naaralan tayo no dalepdepen tayo iray pinalsa?
17 Antoy naaralan tayo? Nepeg ya interesado tayod saray pinalsa. Agmo ibabaliwala iyan balibalin mundo ya ginawa nen Jehova; imanom tan pandinayewan mo! Kada agew et dalepdep mo no antoy naaralan mo nipaakar ed si Jehova panamegley na saray pinalsa to—saray tanaman, ayayep, tan totoo. Diad inagew-agew, dakel so naaralan mo nipaakar ed maaron Ama tayo. (Roma 1:20) Tan kada agew, onaralem lan onaralem so panangarom ed sikato.
18. Singa nanengneng tayod Salmo 18, antoy atebek nen David?
18 Atebek nen David ya sikatoy tutulongan nen Jehova. Singa bilang, nen prinotektaan nen David iray karnero nen ama to manlapud sakey a leon tan oso, atebek to ya si Jehova so tinmulong ed sikato ya pateyen iratan ya mabisbiskeg ya atap ya ayep. Nen tinalo to so higanten sundalo ya si Goliat, malinlinew ed si David ya si Jehova so angigiya ed sikato. (1 Sam. 17:37) Nen atakasan nen David so maimon ya si Arin Saul, imbaga to ya si Jehova so angiliktar ed sikato. (Sal. 18, superskripsion) No mapaatagey si David, ompan isipen ton agawaan to iratan lapud sarilin biskeg to. Balet mapaabeba si David, kanian atebek to ya sikatoy lanang a tutulongan nen Jehova.—Sal. 138:6.
19. Antoy naaralan tayod alimbawa nen David?
19 Antoy naaralan tayo? Agtayo labat basta kerewen so tulong nen Jehova, nepeg tayo met ya tebeken no kapigan tan panon to tayon tulongan. No mapaabeba tayon bidbiren iray limitasyon tayo, nanengneng tayon tulongan itayo nen Jehova ya gawaen iray agtayo sarag. Tan kada no nanenengneng tayo ya tutulongan itayo nen Jehova, mas ombibiskeg so relasyon tayod sikato. Apaneknekan itan nen Isaac, sakey a brother ed Fiji ya dakel ya taon lan manlilingkor ed si Jehova. Oniay imbaga to: “No pawilen koy apalabas, nibagak ya tutulongan ak nen Jehova manlapu la nen ginmapo ak ya manaral na Biblia ya anggad natan. Bilang resulta, nagmaliw ya tudtua ed siak si Jehova.”
20. Antoy naaralan tayo ed relasyon nen David ed si Jehova?
20 Inalig nen David iray kualidad nen Jehova. Pinalsa itayo nen Jehova ya walaan na abilidad ya sarag tayon naalig iray kualidad to. (Gen. 1:26) No naaaruman so amta tayo nipaakar ed saray kualidad nen Jehova, mas mainomay tayon aligen. Akabat a maong nen David so Ama to ed tawen, kanian inalig to diad impantrato to ed arum. Imanoen so sakey ya alimbawa. Anggano nankasalanan si David ed si Jehova nen akikalugoran ed si Batsheba, insan impapatey to so asawa to, siansia nin kinasian nen Jehova si David. (2 Sam. 11:1-4, 15) Ginawa itan nen Jehova lapud makasi met ed arum si David. Maong so relasyon nen David ed si Jehova, kanian sikatoy inar-aron maong na saray Israelita, tan inusar nen Jehova bilang alimbawa parad arum nin arari na Israel.—1 Ara. 15:11; 2 Ara. 14:1-3.
21. Base ed Efeso 4:24 tan 5:1, anto ray resulta no ‘aaligen tayoy Dios’?
21 Antoy naaralan tayo? Kaukolan tayon ‘aligen so Dios.’ No gawaen tayo itan, agtayo labat basta nagunggonaan noagta mas nakabat tayo met si Jehova. No aaligen tayo iray kualidad to, papaneknekan tayo ya ananak to tayo.—Basaen so Efeso 4:24; 5:1.
KABATEN NIN MAONG SI JEHOVA
22-23. Antoy nagawa no iyaplika tayo iray nanaaralan tayo nipaakar ed si Jehova?
22 Naaralan tayo ya ipapakabat nen Jehova so sarili to panamegley na saray pinalsa tan say Salita to, say Biblia. Nabasa tayod satan ya nikadkaduman libro so dakdakel ya alimbawa na saray matoor ya lingkor na Dios ya sarag tayon aligen, singa si Moises tan si David. Ginawa la nen Jehova so betang to. Kaukolan tayo met ya gawaen so betang tayo tan gawaen so anggaay nayarian tayo ya kabaten so Dios.
23 Tuloytuloy tayo nin kabaten si Jehova. (Ecl. 3:11) Ag-importante no panoy karakel na amta tayo nipaakar ed sikato, say importante et no antoy gawaen tayo ed saray nanaaralan tayo. No iyaplika tayo iratan tan aligen so maaron Ama tayo, sikatoy lalon onapit ed sikatayo. (Sant. 4:8) Panamegley na Salita to, ipapaseguro tod sikatayo ya agton balot taynan iramay mansasagpot pian sikatoy nakabat dan maong.
KANSION 80 “Tawayan Yo tan Nengneng Yo a si Jehova et Maong”
^ par. 5 Dakel so totoon manisia ya walay Dios, balet diad tua et agdan talaga kabat. Antoy labay ya ibaga na kabat mo lan maong si Jehova, tan antoy naaralan tayo ed si Moises tan Arin David nipaakar ed pikakaaro ed si Jehova? Naebatan iratan ed sayan artikulo.


c: text/html

text:
KAPITULO 46
Danum ya Aneral ed Sakey a Mundo
—Kasin Nagawa Lamet Itan?
WALA ta lay nadngel mon angitongtong nipaakar ed anggaan na mundo?— Natan et dakel a totoo so mangibabaga nipaakar ed satan. Isipen na arum a totoo a mangangga so mundo panamegley na guerra diad pangusar na totoo ed saray bomba nuklear. Kasin abuloyan na Dios a deralen na totoo so marakdakep a dalin?—
Singa naaralan ta la, tutukoyen na Biblia so anggaan na mundo. “Say mundo mangangga,” so ibabaga na Biblia. (1 Juan 2:17) Kasin say anggaan na mundo et kabaliksan ton mangangga so dalin?— Andi, ibabaga na Biblia a ginawa na Dios so dalin “pian panayaman,” on, ta pian panliketan na totoo so pambilay ditan. (Isaias 45:18) Ibabaga na Salmo 37:29: “Say matunong tawiren to so dalin tan manayam diman lawas.” Lapud sayan rason et ibabaga met na Biblia a say dalin so mansiansia ed andi-anggaan.
Kanian no say anggaan na mundo et agmankabaliksan na anggaan na dalin, antoy kabaliksan na satan ey?— Naromog ta so ebat no usisaen ta’n maong so agawa ed panaon nen Noe. Ipapaliwawa na Biblia: “Say mundo nensaman, dia ed inkayanep to [odino, adelap] na danum atawtaw.”
Wala tay akaliktar ed anggaan na mundo legan na saman a baleg a Delap, ed panaon nen Noe?— Ibabaga na Biblia ya ‘inlaban [na Dios] si Noe, a pati arum nin pitora, sakey a managpulong na katunongan, dia ed impangitarok to na delap ed mundo na saray agmaridios a totoo.’
Kanian, dinan sirin so mundo ya angangga? Kasin say dalin, odino saray mauges a totoo?— Ibabaga na Biblia a satan et say ‘mundo na saray agmaridios a totoo.’ Tan imanoen, si Noe so atawag a “managpulong.” Anto kasi so impulong to?— Pinasakbayan nen Noe iray totoo nipaakar ed anggan na “mundo ed saman a panaon.”
Sanen sinalita nen Jesus so baleg a Delap, imbaga to ed saray babangatan to no anto so gagawaen na totoo antis a sinmabi so anggaan. Onia so imbaga to ed sikara: “Singa diad saraman ya agew antis na delap, [saray totoo] so nan-aakan tan naniinum, saray lalaki so angaasawa tan saray bibii so akiaasawa, anggad agew ya inloob nen Noe ed biong; tan ag-ira angimano anggad sinmabi so delap tan naanor iran amin.” Insan inkuan nen Jesus a saray totoo so manggawa met na ontan antis a mangangga iyan mundo.
Ipapanengneng na saray salita nen Jesus a makaaral itayo na saray leksion ed ginawa na totoo antis na Delap. Diad impambasa ed Kapitulo 10 na sayan libro, kasin natandaan mo no anto so ginawgawa na saraman a totoo?— Walaray lalakin masebeg tan nanggawa na mauges iran bengatla. Balet inkuan nen Jesus, a dakel ni so agdinmengel sanen imbaki na Dios si Noe pian manpulong ed sikara.
Kanian sinmabi so agew sanen inkuan nen Jehova ed si Noe a deralen Toy totoon mauges panamegley na delap. Say danum et liposen toy interon dalin, anggan saray palandey. Imbaga nen Jehova ed si Noe a manggawa na baleg a biong. Singa itan baleg tan andukey a kahon, odino kaban a singa nanengneng mo diad litrato ed pahina 238.
Imbaga na Dios ed si Noe a manggawa na baleg a biong pian sikaran sankapamilyaan pati saray dakel ya ayayep et nasalimbengan ditan. Si Noe tan say pamilya to so nankimey ya impasya. Nambabatang ira na angkabaleg a kiew, tan inusar so tabla diad impanggawa na biong. Pigapigan taon a ginawa so biong lapud abalbaleg itan.
Kasin nanonotan mo no anto ni so ginawa nen Noe legan na saray taon a sikatoy manggagawa na biong?— Sikatoy nampulong, a pinasakbayan toray totoo nipaakar ed onsabin Delap. Kasin walay dinmengel? Anggapo ed sikara so dinmengel likud ed pamilya nen Noe. Amin lan totoo et okupado ed panggagawa na arum iran bengatla. Kasin nanonotan mo no antoy imbaga nen Jesus a ginawa ra?— Sikaray okupado a mamangan tan oniinum tan angaasawa. Agda impasen a sikaray mauges a totoo, tan ag-ira dinmengel ed si Noe. Kanian nengnengen ta pa so agawa ed sikara.
Sanen akaloob la ed biong si Noe tan say pamilya to, inkapot nen Jehova so biong. Siansian agpanisiaan na saray totoo ed paway na biong a walay onsabin Delap. Balet biglan pinmelag so danum manlapud tawen! Aliwa labat iman a basta uran. Saman so makmaksil ya uran! Ag-abayag et say danum so singa angkabaleg ya ilog, a manungol. Angiyanor itan ed angkabaleg iran kiew tan angitolin ed saray angkabaleg a bato a singa labat angkelag iran bato. Komusta balet iray totoo ed paway na biong?— Inkuan nen Jesus: “Sinmabi so delap tan naanor iran amin.” Inatey ya amin so totoo a walad paway na biong. Akin?— Singa inkuan nen Jesus, “ag-ira nan-imano.” Ag-ira dinmengel!
Natan, tandaan mo so imbaga nen Jesus a say agawa ed saraman a totoo et pasakbay ed sikatayo natan. Anton leksion so naaralan ta?— Onia’ay, saray totoo so aderal aliwan lapu lambengat ta sikaray mauges a totoo noagta lapud dakel so okupado tan anggapoy panaon dan manaral nipaakar ed Dios tan nipaakar ed gawaen to. Agta kaukolan tayoy manalwar pian agtayo magmaliw a singa sikara?—
Kasin deralen lamet na Dios so mundo panamegley na delap?— Andi, insipan na Dios ya agto itan deralen panamegley na delap. Inkuan to: “Iyan ko so kabunlalakaw [odino rainbow] ko ed lurem, tan nepeg ya onkana itan bilang tanda.” Inkuan nen Jehova a say rainbow so magmaliw a tanda ya ‘agla naderal naani so amin a laman panamegley na saray danudanum na delap.’
Kanian makaseguro itayo ya aglan balot deralen lamet na Dios so mundo panamegley na delap. Balet, singa naimano ta, talagan ibabaga na Biblia so nipaakar ed anggaan na mundo. Sano deralen la na Dios iyan mundo, siopa so isalba to?— Kasin saray totoo a sananey iray labalabay da, ya agdan balot labay so manaral nipaakar ed Dios? Kasin saraman so anggapoy panaon dan manaral na Biblia? Antoy nikuan mo?—
Labay tayo so magmaliw a sakey ed saraman so mansiansian mabilay, agta ontan?— Agta alay abig no say pamilya tayo so magmaliw a singa pamilya nen Noe ta pian isalba itayon amin na Dios?— Pian makaliktar tayo ed anggaan na mundo, kaukolan tayon talosan no panon a deralen itan na Dios tan iletneg toy matunong a balon mundo. Imanoen ta no panon ton gawaen iya.
Ibabaga na Biblia ed sikatayo so ebat diad Daniel kapitulo 2, bersikulo 44. Sasalitaen na sayan teksto so nipaakar ed mismon panaon tayo a kuanto: “Dia ed saray agew naani na saratan ya arari, say Dios na tawen mamaalagey naani na sakey a panarian ya anggan kapigan agnaani naderal tan say pananguley to agnaani niiter ed sananey a baley, balet buybuyaken to naani tan upoten to naani so saraya ya amin a panarian, et sikato so mansiansia lawas.”
Natalosan mo itan?— Ibabaga na Biblia a say gobierno na Dios so maneral ed amin a gobierno diad dalin. Akin?— Lapud agda tutuloken imay Sakey a pinili na Dios bilang Ari. Tan siopa itan?— On, si Jesu-Kristo!
Si Jehova a Dios so walaan na kanepegan a mandesidi no anton klase na gobierno so nepeg a manuley, tan pinili toy Anak to, si Jesus, pian magmaliw ya Ari. Agla manbayag, say Manuley na Dios, si Jesu-Kristo, so mangipangulo ed paneral ed amin a gobierno na sayan mundo. Sikatoy dedeskribien na Biblia, diad Apocalipsis kapitulo 19, bersikulo 11 anggad 16, legan ton dederalen so amin a gobierno, a singa ipapanengneng na sayan litrato. Say impanawag na Biblia ed bakal na Dios a maneral ed amin a gobierno na mundo et Armagedon.
Natan, ibabaga na Dios a say Panarian to so maneral ed saray gobierno na totoo. Balet kasin gagangganen to itayon maneral ed saray gobierno?— Andi, diad Biblia, say Armagedon so atawag a “bakal na baleg ya agew na Dios, a Makapanyarin-amin.” (Apocalipsis 16:14, 16) On, say Armagedon et bakal na Dios, tan usaren toy Jesu-Kristo a mangipangulo ed saray armada ed tawen diad pilaban. Kasin asingger la so bakal ya Armagedon? Nengnengen ta no panon ta’n naamtaan.
Basaen ta so nipaakar ed nagawa sano deralen na Dios so amin a mauges a totoo tan iliktar to iramay manlilingkor ed sikato, diad Uliran 2:21, 22; Isaias 26:20, 21; Jeremias 25:31-33; tan Mateo 24:21, 22.

robotstxt: allowed

filter: keep


text: 8 Balet inimano* na Dios si Noe tan amin ya atap ya ayayep tan maamon ayayep a kaiba to ed biong,+ tan pinasiplog na Dios so dagem diad tapew na dalin, tan saray danum et ginmapon onabeba.2 Asaraan iray subol na danum diad liwang tan saray puerta na danum ed tawen, kanian tinmunda* so uran manlapud tawen.+3 Insan kalkalnan inmekat iray danum diad dalin. Kayari na 150 agew, inmatapew lay danum.4 Diad koma-17 agew na komapiton bulan, sinmadsar so biong ed kapalandeyan na Ararat.5 Tan nantultuloy ya onaatapew iray danum anggad komasamplon bulan. Diad unonan agew na komasamplon bulan, nanengneng la iray toktok na kapalandeyan.+6 Kanian kayari na 40 agew et nilukasan nen Noe so ginawa ton bintana+ na biong7 tan sikatoy angibulos na wawak; ontitikyab itan ed paway insan ompapawil, ya anggad inmekat iray danum diad dalin.8 Agnambayag et sikatoy angibulos na malapati pian naamtaan to no kasin inmekat lay danum diad tapew na dalin.9 Ag-akalmo so malapati na pasen a dapoan to,* kanian pinmawil itan ed biong lapud asakbongan ni na saray danum so interon dalin.+ Kanian inggawat toy lima to ed malapati tan inloob tod biong.10 Sikatoy nanalagar ni na pitoran agew, tan imbulos to lamet so malapati manlapud biong.11 Sanen pinmawil ed sikato so malapati diad bandad labi, anengneng ton walay tariwan bulong na olibo ed tepek na satan! Kanian naamtaan nen Noe ya inmekat lay danum ed dalin.+12 Sikatoy nanalagar lamet na pitoran agew. Insan imbulos to so malapati, balet agla itan pinmawil ed sikato.13 Natan, diad koma-601 a taon,+ ed unonan agew na unonan bulan, inmekat lay danum diad dalin; tan inekal nen Noe so tarong na biong tan anengneng ton namamagaan lay tapew na dalin.14 Diad koma-27 agew na komaduan bulan, amaga la so dalin.15 Onia natan so inkuan na Dios ed si Noe:16 “Paway ka ed biong, sika, say asawam, saray ananak mo, tan saray kaasawaan na ananak mo.+17 Ipaway mo so amin a mabilay a pinalsa ed amin a klase na laman,+ saray ontitikyab a pinalsa tan saray ayayep tan amin ya onkukurong ya ayep ed dalin, pian ondakel* ira ed dalin tan manbunga ra tan manparakel ira ed dalin.”+18 Kanian pinmaway si Noe, a kaiba iray anak to,+ asawa to, tan saray kaasawaan na ananak to.19 Amin a mabilay a pinalsa, amin ya onkukurong ya ayep, tan amin ya ontitikyab a pinalsa, amin a bengatlan onggagalaw ed dalin, so pinmaway ed biong unong ed klase ra.+20 Insan nanggaway altar si Noe+ parad si Jehova tan angalay pigara ed saray malinis ya ayep tan ed saray malinis ya ontitikyab a pinalsa+ tan angibagat na apay a popoolan diad tapew na altar.+21 Tan naangob nen Jehova so ambalingit* ya angob. Kanian oniay inkuan nen Jehova ed sarili to: “Agko lan balot isamba so* dalin+ nisengeg ed too, lapud say pilalek na puso na too et mauges manlapu lad inkaugaw to;+ tan agko lan balot kabilen so amin a mabilay a pinalsa a singa say ginawak.+22 Manlapu lad natan, say dalin et walaan lan naynay na panagtanem na bini tan panag-ani, betel tan petang, tiagew tan ambetel a panaon, tan agew tan labi.”+


text:
Makapaliket a Pankakasakey tan say Memoryal
“Agaylay abig tan makapaliket a saray sanaagi et saniiban manaayam a walay pankakasakey!”—SAL. 133:1.
1, 2. Diad sayan taon 2018, anto so nagawan okasyon ya naimano so makapadinayew a pankakasakey, tan akin? (Nengnengen so litratod gapo na artikulo.)
NO Marso 31, 2018, kaselek na agew, saray totoo na Dios tan dakel ya interesado et mantitipon parad tinaon ya pannodnonot ed Pangdem na Katawan. Diad interon mundo, minilyon so mantitipon pian nodnonoten so Memoryal na impatey nen Kristo. Kada taon et naiimano ed sayan okasyon ya nagagawad interon mundo so makapadinayew a pankakasakey!
2 Seguradon malikeliket si Jehova tan si Jesus legan dan nanenengneng so minilyon a totoo ed dalin ya mantitipon ed mantutumbokan ya oras parad sayan espisyal ya okasyon anggad onlabas itan ya agew. Impasakbay na Biblia ya “sakey a baleg ya ulop, ya agnayarian a bilangen na too, a nanlapu ra ed amin a nasyon tan tribu tan rasa tan lenguahe” so mangikelyaw: “Say kililiktar tayo et utang tayo ed Dios tayo, ya akayurong ed trono, tan ed Kordero.” (Apo. 7:9, 10) Talagan napapagalangan ya maong si Jehova tan si Jesus lapud sayan tinaon ya okasyon a Memoryal!
3. Anto ran tepet so naebatan ed sayan artikulo?
3 Walay pigaran tepet ya naebatan ed sayan artikulo. (1) Panon ya makapanparaan ed Memoryal so kada sakey ed sikatayo tan nagunggonaan ed iyatendi ed satan? (2) Panon ya say Memoryal et makakatulong ed pankakasakey na totoo na Dios? (3) Antoy nagawaan na kada sakey ed sikatayo pian niwala itan ya pankakasakey? (4) Kasin walay sampot ya Memoryal? No wala, kapigan?
NO PANON TAYON MAKAPANPARAAN TAN NAGUNGGONAAN ED IYATENDI
4. Akin ya importantin onatendi tayo ed Memoryal anggad posible?
4 Dalepdepen no akin ya importante so iyatendi ed Memoryal. Nonoten ya saray pantitipon et kabiangan na panagdayew tayo. Seguradon amta nen Jehova tan nen Jesus no siopa ray mansasagpot ya onatendi ed sayan sankaimportantian ya pantitipon ed interon taon. Siempre labay tayon nanengneng da ya wadman tayo, likud labat no agsarag na laman tayo tan ag-iyabuloy na situasyon tayo. No ipapanengneng tayon importante ed sikatayo iray pantitipon parad panagdayew, prueba itan ya labay tayon pansiansiaen nen Jehova so ngaran tayo diad “libro na pakanodnonotan”—say “libro na bilay”—ya akasulatan na ngaran na saramay ikdan toy bilay ya andi-anggaan.—Mal. 3:16; Apo. 20:15.
5. Diad saray agew antis na Memoryal, panon tayon ‘nasubok no kasin wala tayo ed pananisia’?
5 Diad saray agew antis na Memoryal, sarag tayon ipanaon so masimoon ya pangusisa ed relasyon tayod si Jehova. (Basaen so 2 Corinto 13:5.) Panon tayon nagawaan itan? No ‘suboken tayo no kasin wala tayo ed pananisia.’ Maabig no itepet tayod sarili tayo: ‘Talaga kasin panisiaan ko ya kabiangan ak na saksakey ya organisasyon ya uusaren nen Jehova pian nasumpal so linawa to? Kasin gagawaen koy anggaay nayarian ko ya ipulong tan ibangat so maong a balita na Panarian? Kasin napatnagan ed saray kiwas ko ya talagan manisia ak ya wala tayo lad kaunoran iran agew tan asingger lan manampot so uley nen Satanas? Kasin mabiskeg ni anggad natan so panagmatalek kod si Jehova tan si Jesus a singa nen indedikak so bilay kod si Jehova a Dios?’ (Mat. 24:14; 2 Tim. 3:1; Heb. 3:14) No dalepdepen tayo ray ebat ed saratan a tepet, nitultuloy tayon napaneknekan no anto itayo.
6. (a) Anto labat so paraan pian naawat tayoy bilay ya andi-anggaan? (b) Panon ya manpaparaan so sakey ya elder parad Memoryal kada taon, tan panon mon nagawaan met itan?
6 Basaen tan dalepdepen iray base ed Biblian artikulo ya mangipapaliwawa ed kaimportantian na Memoryal. (Basaen so Juan 3:16; 17:3.) Say paraan labat pian naawat tayoy bilay ya andi-anggaan et no “kabaten” tayoy Jehova tan ‘ipanengneng tayoy pananisia’ ed si Jesus, say bogbogtong ya Anak to. Pian makapanparaan ed Memoryal, nayarian moy manpili na pigaran artikulo ya aralen mo ya ontulong ed sikan mas onapit ed si Jehova tan si Jesus. Imanoen no antoy gagawaen na sakey ya abayag lan elder. Pigay taon la ya sikatoy mankokolekta na saray artikulo ed Panag-bantayan nipaakar ed Memoryal tan ed panangaro nen Jehova tan Jesus ed sikatayo. Diad saray simba antis na Memoryal, uuliten ton babasaen irayan artikulo tan dadalepdepen toy kaimportantian na sayan okasyon. Wala ray panaon ya aaruman toy koleksion to na sakey odino duara ya balon artikulo. Amoria na sayan elder ya no uuliten ton basaen irayan artikulo tan no babasaen tan dadalepdepen to ray teksto ed Biblia parad Memoryal, wala ray balon nanaaralan to kada taon. Say sankaimportantian, mas onaaralem ed kada taon so panangaro tod si Jehova tan si Jesus. No ontan so gawaen mo, nayarin onaralem met so panangarom tan apresasyon mo ed si Jehova tan si Jesus. Kanian say Memoryal et makagunggonan maong ed sika.
SAY MEMORYAL ET MAKAKATULONG ED PANKAKASAKEY TAYO
7. (a) Antoy impikasi nen Jesus diad samay labi na unonan Pangdem na Katawan? (b) Antoy mangipanengneng ya inebatan nen Jehova so pikakasi nen Jesus?
7 Diad samay labi na unonan Pangdem na Katawan, impikasi nen Jesus ya mankakasakey so amin ya patumbok to tan panliketan day pankakasakey ya mipara ed samay impikasakey tod Ama to. (Basaen so Juan 17:20, 21.) Inebatan nen Jehova itan ya pikakasi na inar-aro ton Anak, tan natan et minilyon la so manisia ya imbaki nen Jehova so Anak to. Say Memoryal, ya espisyal ya pantitipon na totoo na Dios, et malinlinew ya ebidensya na pankakasakey na saray Tasi nen Jehova. Saray totoon nandurumay bansa tan lahi da et mantitipon ed nanduruman pasen diad interon mundo. Diad arum a lugar, ag-apasal iray totoo ed onian klase na relihyoson pantitipon na nanduruman lahi odino leleglemewen ni ingen itan na arum. Balet say ontan ya pankakasakey et balibali ed pakanengneng nen Jehova tan nen Jesus!
8. Antoy mensahe nen Jehova ed si Ezequiel nipaakar ed pankakasakey?
8 Bilang totoo nen Jehova, agtayo la pankelawan ya walay pankakasakey tayo. Diad tua, impasakbay la itan nen Jehova. Imanoen so mensahe to ed si propetan Ezequiel nipaakar ed paniba na duaran bislak, say bislak “parad Juda” tan bislak “parad Jose.” (Basaen so Ezequiel 37:15-17.) Oniay impaliwawa na “Tepetepet na Saray Manbabasa” ya im-publish ed Hulyo 2016 ya Say Panag-bantayan: “Walay makapaliket ya mensahe nen Jehova ed si Ezequiel ya impromisa ton pankasakeyen so nasyon na Israel kayari ran makapawil ed Insipan a Dalin. Satan ya mensahe et mangipapasakbay met ed pankakasakey na totoo na Dios ya nagawa legan na kaunoran iran agew.”
9. Panon a say kasumpalan na propesiya nen Ezequiel et naiimano kada taon diad Memoryal?
9 Manlapu nen 1919, si Jehova et kalkalna to ni ya inorganisa tan pinankasakey lamet iray alanaan, ya mangirerepresenta ed bislak “parad Juda.” Insan, legan ya miuulop ed saray alanaan so ondarakel ya bilang na saray walaan na ilalon manbilay diad dalin, ya mangirerepresenta ed bislak “parad Jose,” sayan duaran grupo et nagmaliw ya “sakey a pulok.” (Juan 10:16; Zac. 8:23) Insipan nen Jehova ya panibaen to irayan duaran bislak tan gawaen to ran saksakey ed lima to. (Eze. 37:19) Natan, sayan duaran grupo et saniban manlilingkor tan manpapasakop ed sakey ya Ari—si Jesu-Kristo, ya tinukoy ed propesiya bilang “si David a lingkor” na Dios. (Eze. 37:24, 25) Say nikadkaduman pankakasakey ya adeskribe ed Ezequiel et sankaimano kada taon no mantitipon iray nakekeraan ya alanaan tan ‘arum a karnero’ pian nodnonoten so Memoryal na impatey nen Kristo! Balet, antoy nagawaan na kada sakey ed sikatayo pian niwala tan napansiansia itan ya pankakasakey?
NO ANTO RAY NAGAWAAN TAYO PIAN NAPANSIANSIA SO PANKAKASAKEY
10. Panon tayon napansiansia so pankakasakey tayo bilang totoo na Dios?
10 Say unonan paraan pian napansiansia so pankakasakey tayo bilang totoo na Dios et diad pagmaliw tayon mapaabeba. Nen wadiad dalin si Jesus, binilin to ray disipulo to ya manpaabeba ira. (Mat. 23:12) No mapaabeba tayo, agtayo manpaimpluensya ed espiritu na mundo ya iyatagey so sarili. Imbes, ontulong ed sikatayo so inkamapaabeba pian manpasakop ed saray mangidadaulo, tan say ontan ya katutulok et importante pian mankakasakey so kongregasyon. Manuna ed amin, napaliket so Dios ed inkamapaabeba tayo, ta sikatoy “sumpad saray mapaatagey, balet iiter toy agnaparaan a kaabigan ed saray mapaabeba.”—1 Ped. 5:5.
11. Panon ya say pandalepdep ed kabaliksan na saray emblema ed Memoryal et ontulong pian napansiansia so pankakasakey tayo?
11 Say komaduan paraan pian napansiansia so pankakasakey tayo et diad pandalepdep ed kabaliksan na saray emblema ed Memoryal. Antis na satan ya espisyal ya labi—tan lalo la diad satan ya mismon labi—nonoten tayon maong so kabaliksan na andi-lebaduran tinapay tan ambalangan alak. (1 Cor. 11:23-25) Irerepresenta na tinapay so perpekton laman nen Jesus ya inyapay bilang bagat, tan irerepresenta na alak so niyibung a dala to. Balet agtayo labat kaukolan ya amtaen no antoy kabaliksan na saray emblema. Tandaan ya panamegley na dondon bagat nen Kristo, nipatnag so duaran sankabalegan ya panangaro—say panangaro nen Jehova ed sikatayo diad impangiter tod Anak to, tan say panangaro nen Jesus diad mabulos ya impangiyapay toy bilay to parad sikatayo. No dalepdepen tayoy panangaro da, napakiwas itayon aroen met ira. Tan say panangaro tayon amin ya sanaagi ed si Jehova et singa lubir ya mamebedber ed sikatayo tan mamapaelet ed pankakasakey tayo.
12. Diad ilustrasyon nipaakar ed ari ya akikuentaan ed aripen to, panon ya impalinew nen Jesus ya iilaloan nen Jehova ya perdonaen tayo so arum?
12 Say komatlon paraan pian napansiansia so pankakasakey tayo et diad mabulos ya pamerdona ed arum. No perdonaen tayo iray nankasalanan ed sikatayo, ipapanengneng tayon aapresyaen tayoy pakaperdona na saray mismon kasalanan tayo panamegley na dondon bagat nen Kristo. Imanoen pay ilustrasyon nen Jesus ya nabasad Mateo 18:23-34. Tepetan moy sarilim: ‘Kasin iyaaplikak so imbangat nen Jesus? Kasin aanosan tan tatalosan ko ray agagi? Kasin akaparaan ak ya perdonaen iray nankasalanan ed siak?’ Tua, nanduruma so kabelat na kasalanan, tan say arum ed saraya et mair-irap ya perdonaen na aliwan perpekton too. Balet, ibabangat na sayan ilustrasyon no antoy iilaloan nen Jehova ed sikatayo. (Basaen so Mateo 18:35.) Impalinew nen Jesus ya ag-itayo perdonaen nen Jehova no agtayo perdonaen so agagi tayo sano wala ray malet ya basiyan pian perdonaen ira. Agta maabig itan ya pannonotan? Proprotektaan tan pansiasiansiaen tayoy nikadkaduman pankakasakey tayo no peperdonaen tayoy arum a singa imbangat nen Jesus ya gawaen tayo.
13. Panon a say pagmaliw tayon mikakareenan et ontulong pian napansiansia tayoy pankakasakey?
13 No peperdonaen tayo so arum, ipapanengneng tayo ya mikakareenan tayo. Nonoten imay bilin nen apostol Pablo ya ‘gawaen tayoy anggaay nayarian tayon pansiansiaen so pankakasakey tayo ed espiritu tan manbilay tayo a walay kareenan.’ (Efe. 4:3) Legan na panaoy Memoryal tan lalo la diad mismon labi na Memoryal, isipen ya maong no panon tayon tratratoen so arum. Tepetan moy sarilim: ‘Kasin nanenengneng na arum ya agak maneem-em na sakit na linawa? Kasin amta da ya gagawaen koy anggaay nayarian ko pian napansiansia so kareenan tan pankakasakey?’ Sarayan tepet et talagan importantin pannonotan.
14. Panon tayon nipanengneng ya ‘itetepel tayoy balang sakey lapud aro’?
14 Say komapat ya paraan pian napansiansia so pankakasakey tayo et diad pangipanengneng tayoy aro a singa gagawaen nen Jehova, say Dios na aro. (1 Juan 4:8) Agtayon balot ibabaga ya, “Kaukolan kon aroen iray agagi, balet agko seguro kaukolan ya kaaroen ira”! No ontan so panagnonot tayo, kontra itan ed bilin nen Pablo ya nepeg tayon ‘itepel so balang sakey lapud aro.’ (Efe. 4:2) Imanoen ya agto labat imbaga ya nepeg tayon ‘itepel so balang sakey,’ noagta nepeg tayon gawaen itan “lapud aro.” Walay pandumaan na satan. Saray kabiangan na kongregasyon tayo et nanduruman klase na totoo ya inyasingger nen Jehova ed sikato. (Juan 6:44) Seguradon anengneng nen Jehova ya mainomay iran aroen kanian inyasingger to ra ed sikato. Kanian duga kasin husgaan ya agmakanepegan na panangaro tayo so agi tayo? Nepeg ya agtayo isisiblet so panangaro ya igaganggan nen Jehova ya ipanengneng tayo!—1 Juan 4:20, 21.
SAMPOT YA MEMORYAL—KAPIGAN?
15. Panon tayon amta ya walay sampot ya Memoryal?
15 Onsabi panaon, say pannodnonot ed Memoryal et manampot. Panon tayon amta? Diad unonan sulat nen Pablo ed saray taga Corinto, imbaga to ed saray alanaan ya Kristiano ya kada taon ya nonodnonoten da so impatey nen Jesus, “iyaabawag [da] so impatey na Katawan, anggad isabi to.” (1 Cor. 11:26) Say salitan “isabi” et parehon ontutukoy ed samay impropesiya nen Jesus ya nagawa diad panaon na anggaan ya sikatoy “onsasabi.” Oniay imbaga to nipaakar ed baleg a kairapan ya magano lan nagawa: “Omparungtal ed tawen so tanda na Anak na too, tan amin a tribu ed dalin et tapoktapoken day pagew da lapud ermen, tan nanengneng day Anak na too ya onsasabi diad saray lurem na tawen a walaay pakapanyari tan baleg a gloria. Tan diad maksil a tanol na trumpeta et ibaki to ray anghel to, tan tiponen da ray pinili to manlapud apatiran dagem, manlapud sakey a sampot na tawen anggad sananey a sampot na satan.” (Mat. 24:29-31) Sayan ‘pantipon ed saray pinili’ et ontutukoy ed panaon sano onla lad tawen so amin ya alanaan a Kristiano ya nakekeraan diad dalin. Nagawa itan kayari na unonan parte na baleg a kairapan balet antis na Armagedon. Insan amin ya kabiangan na 144,000 et nakaiba la nen Jesus ya milaban ed saray arari ed dalin. (Apo. 17:12-14) Say nagawan pannodnonot ed Memoryal antis ya natipon ed tawen so amin ya alanaan et sampot la, ta ‘sinmabi’ lad satan si Jesus.
16. Akin ya determinado kan onatendi ed Memoryal ed sayan taon?
16 Komon ta determinado tayon onatendi ed Memoryal no Marso 31, 2018, pian nagunggonaan itayo. Tan kerewen tayo ed si Jehova ya tuloytuloy itayon makapitulongan ed pankakasakey na saray totoo to! (Basaen so Salmo 133:1.) Tandaan ya onsabi panaon et manampot so pannodnonot tayo ed Memoryal. Kaleganan to, komon ta gawaen tayoy anggaay nayarian tayo ya onatendi, tan pablien tayo so maliket a pankakasakey ya naeeksperiensya tayo diad Memoryal.


text:
SEKSION 20
Say Impatey nen Jesu-Kristo
Inggapo nen Jesus so balon seselebraan; sikatoy atraidor tan impasak
KAYARI talora tan kapalduan taon ya impanpulong tan impanbangat nen Jesus, amta ton magano lan manampot so bilay to ed dalin. Saray Judion lider na relihyon so nankokomplot a mamatey ed sikato, pero tinakotan da iray dakel a totoon manisia a sikatoy sakey a propeta. Inimpluensyaan nen Satanas so sakey ed 12 apostol nen Jesus
Nen unor lan labi antis na ipatey to, tinipon nen Jesus iray apostol to pian selebraan so Paskua. Kayari ton pinaalis si Judas, inggapo toy balon seselebraan, say Pangdem na Katawan. Sikatoy angala na tinapay, nampikasi, tan impasa to itan ed 11 ya apostol to. “Saya sikatoy laman ko a niiter nisengeg ed sikayo,” so inkuan to. “Gawa yo’ya a pakanodnonotan ed siak.” Ontan met so ginawa to ed alak, a kuanto: “Saya a kopa sikato so balon sipan dia ed dalak.”
Dakel so imbilin nen Jesus ed saray apostol to ed saman a labi. Inikdan to ira na balon ganggan, salanti, manaaroan ira ed sakey tan sakey. Inkuan to: “Lapu ed saya amin a too nabidbiran da a sikayo ray babangatan ko, no wala so aro yo ed sakey tan sakey.” (Juan 13:34, 35) Binilin to iran agkomon naguloy kanonotan da ed magano lan makapakebbiew iran nagawa. Masimoon ya impikasi ira nen Jesus. Sikaray nankakansion na panangidayew tan linma ira ed hardin na Getsemani anggano labi la.
Ditan et tinmalimukor si Jesus tan masimoon a nampikasi ed Dios. Kabekta et sinmabi iray de-armas a sundalo, saserdote, tan arum ni pian mangaresto ed sikato. Inangoban nen Judas si Jesus pian nabidbir da. Sanen erelen la na saray sundalo si Jesus, binmatik iray apostol to.
Impaamta nen Jesus a sikatoy Anak na Dios diad arap na atagey a korte na saray Judio. Sikatoy impasen na korte a nankasalanan lapud agto kuno pinagalangan so Dios kanian nepeg a pateyen. Insan inawit si Jesus ed Romanon Gobernador a si Poncio Pilato. Anggaman parad sikato et inosente si Jesus, inyawat toy Jesus ed totoon mangipipilit a sikatoy pateyen.
Si Jesus so inyakar da ed Golgota, tan diman impasak na saray Romanon sundalo ed sakey a poste. Mamilagron binmilunget anta agew ni. Sanen ngarem la, inatey si Jesus, tan yinmegyeg na maksil. Imponpon day bangkay to ed inungiban a baleg a bato. Diad tinmumbok ya agew, sinaraan a malet na saray saserdote so angiponponan tan impaguardiaan da. Kasin nansiansia so bangkay nen Jesus ed angiponponan ed sikato? Andi. Say sankabalegan ed amin a milagro et magano lan nagawa.
^ par. 15 Parad kaaruman ya impormasyon nipaakar ed kaimportantian na masakripisyon impatey nen Jesus, nengnengen so kapitulo 5 na libron Anto so Peteg ya Ibabangat na Biblia?


text:
KASIN ANTAM LA?
Kasin impaalagey lamet so templo ed Jerusalem kayari 70 C.E.?
IMBAGA nen Jesus ya ‘anggapoy anggan sakey a bato na templo nen Jehova ya natilak ya akatapew ed sakey a bato.’ Agawa iyan propesiya sanen saray sundalo na Roma ya indaulo nen Tito et dineral day Jerusalem nen 70 C.E. (Mat. 24:2) Ag-abayag, implano nen Emperador Julian ya ipaalagey lamet so templo.
Si Julian so unor ya paganon emperador na Roma. Sayan kaanakan nen Constantine the Great et imbangat na saray mankuan ya Kristiano. Balet nen nagmaliw ya emperador nen 361 C.E., impanengneng ton agto labay itan a bangat tan say mauges ya kagagawa na Kakristianoan. Diad saray libron nipaakar ed history, sikatoy tinawag ya “Apostata.”
Kabkabusol nen Julian iramay mankuan ya Kristiano. Nayarin say sakey a rason et nen anem taon to, anengneng ton pinatey da so ama tan kakanayon to. Unong ed saray historian, pinaseseg nen Julian iray Judio ya ipaalagey lamet so templo ra, ta iisipen ton prueba iya a si Jesus et palson propeta. *
Talagan labay nen Julian ya ipaalagey lamet so templo. Balet agsegurado iray historian no kasin nigapo to itan. Tan no bilang ta agapoan to, agsegurado no akin et nitunda. Antokaman so agawa, say segurado et pinatey si Julian anggapo ni duay taon kayari ton nagmaliw ya emperador, tan aglan balot nipaalagey so templo.
^ par. 5 Ag-imbaga nen Jesus ya aglan balot nipaalagey so templo noagta say imbaga to et naderal itan, ya agawa nen 70 C.E.


text:
Kasin Mabulos tan Maanos Kan Manalagar?
“Mananos kayo met.”—SANT. 5:8.
1, 2. (a) Anto ray nayarin rason ya nitepet tayoy, “Anggad kapigan”? (b) Akin et makapaseseg iray alimbawa na saray matoor a lingkor nensaman?
“ANGGAD kapigan?” Ontan so intepet na saray matoor a propeta ya si Isaias tan Habacuc. (Isa. 6:11; Hab. 1:2) Anggan si Arin David, nen ikokompos toy Salmo 13 et amipat ton intepet: “Anggad kapigan?” (Sal. 13:1, 2) Intepet met iya na Katawan tayon Jesu-Kristo nen sikatoy inasinggeran na saray andian na pananisia. (Mat. 17:17) Kanian agtayo la pankelawan no nitetepet tayo met itan.
2 Anto ray nayarin rason ya nitepet tayoy, “Anggad kapigan”? Nayarin lapud nipapaarap tayod ag-inkahustisya. Odino ompan ontatatken tayo la tan walay sakit tayo, odino naiirapan tayo lapud manbibilay tayo la ed “mapeligro tan mair-irap a panaon.” (2 Tim. 3:1) Nayari met ya onsasawa tayo la ed aliwliwan ugali na totoo ed kaliberliber tayo. Antokaman so rason, makapaseseg ya naamtaan ya satan a tepet, ya nayarin sankanonot tayo, et intepet met na saray matoor ya lingkor nen Jehova nensaman, tan agto itan impasen ya mauges!
3. Antoy makatulong ed sikatayo no ondadalan tayo ed mairap iran situasyon?
3 Balet antoy makatulong ed sikatayo no ondadalan tayo ed mairap iran situasyon? Say disipulon si Santiago ya agi nen Jesus ed ina et pinuyanan a mangisulat parad sikatayo: “Mananos kayo sirin, agagik, anggad panaon na kiwawala na Katawan.” (Sant. 5:7) On, kaukolan tayon amin so mananos. Balet antoy nalalanor ed sayan balibalin kualidad?
ANTO SO ANOS?
4, 5. (a) Antoy nalalanor ed pagmaliw ya maanos? (b) Anton alimbawa so inusar nen Santiago pian ipaliwawa so sakey ya aspekto na anos? (Nengnengen so litratod gapo na artikulo.)
4 Ibabaga na Biblia ya say anos et sakey ya aspekto na bunga na masanton espiritu; no anggapoy tulong na Dios, agnasarag na saray aliwan perpekton totoo so mantultuloy ya mananos. Say anos et regalo na Dios tan importante itan pian nipanengneng tayoy panangaro ed sikato. Say anos et paraan met pian nipatnag tayoy panangaro ed arum. No aliwa tayon maanos, onkapuy so panangaro tayo ed sakey tan sakey; balet no maanos tayo, ombiskeg itan. (1 Cor. 13:4; Gal. 5:22) Nalalanor ed pagmaliw ya maanos so arum nin importantin Kristianon kualidad. Singa bilang, mikonektaan itan ed panagsungdo, ya ontulong ed sikatayon nasarag iray mairap ya situasyon tan mansiansian positibo. (Col. 1:11; Sant. 1:3, 4) Ontulong met itan pian agtayo ombawi anggano papairapen itayo tan mansiansia tayon matoor tan mabiskeg antokaman so onsabin problema. Sakey ni, ipapaseseg met na Biblia ya mabulos tayon awaten ya kaukolan tayoy manalagar. Sayan aspekto na anos et nidanet diad Santiago 5:7, 8. (Basaen.)
5 Akin et nepeg ya mabulos tayon awaten ya kaukolan tayon alagaren si Jehova ya onkiwas? Inkompara nen Santiago so situasyon tayo ed sakey ya dumaralos. Anggano mansagpot ya maong so dumaralos ed pantanem to, agto kontrolado so klima odino ibaleg na intanem to. Agto napapeles so panaon. Amta to ya kaukolan toy mananos ya manalagar ed “mabmablin bunga na dalin.” Ontan met, dakel so agtayo kontrolado legan tayon aalagaren ya nasumpal iray promisa nen Jehova. (Mar. 13:32, 33; Gawa 1:7) Singa samay dumaralos, kaukolan tayoy mananos ya manalagar.
6. Antoy naaralan tayo ed alimbawa nen propeta Miqueas?
6 Say situasyon tayo natan et mipara ed panaon nen propeta Miqueas. Sikatoy nambilay legan ya manuuley so mauges ya arin si Ahaz, a diad saman et dakel so manggagawa na amin a klase na kaugsan. Diad tua, saray totoo et nagmaliw ya ‘eksperto ya manggaway mauges.’ (Basaen so Miqueas 7:1-3.) Amta nen Miqueas ya agto nauman irayan situasyon. Kanian antoy sarag ton gawaen? Imbaga to: “Balet siak, mantalaran ak ed si Jehova. Maan-anos ak a manalagar ed Dios a manangiliktar ko. Say Dios ko et dengelen to ak.” (Miq. 7:7) Singa si Miqueas, kaukolan tayo met so ‘maan-anos a manalagar.’
7. Akin et mas ni so kaukolan nen say basta manalagar labat ya sumpalen nen Jehova iray promisa to?
7 No say pananisia tayo et mipara ed si Miqueas, mabulos tayon manalagar ed si Jehova. Aliwa itayon singa sakey a priso ya aalagaren to labat so agew na pambitay ed sikato. Sikatoy kapilitan ya manalagar, tan agto pipirawaten so isabi na satan ya agew. Talagan duma so situasyon tayo! Mabulos itayon manaalagar ed si Jehova ta amta tayon sumpalen toy promisa to ya ikdan to tayoy bilay ya andi-anggaan diad dugan panaon, say sankaabigan ya panaon! Kanian ‘sigpot tayon mansusungdo a walaay anos tan liket.’ (Col. 1:11, 12) Balet no legan tayon manaalagar et manrereklamo tan ibabaga tayo ya si Jehova et ag-onkikiwas a tampol, ag-itan mamaliket ed sikato.—Col. 3:12.
SARAY MATOOR YA ALIMBAWA NA INKAANOS
8. Anto ray kaukolan tayon nonoten legan tayon dadalepdepen iray alimbawa na saray matoor a lingkor nensaman?
8 Mas mabulos itayon manalagar no nonoten tayo iray matoor ya lingkor nen Jehova nensaman ya maan-anos a nanalagar a sumpalen na Dios iray promisa to. (Roma 15:4) Legan tayon dadalepdepen iray alimbawa ra, maabig no nonoten tayo met no panon kabayag iran nanalagar, no akin ya mabulos iran nanalagar, tan no anto ran bendisyon so naawat da lapud impan-anos da.
9, 10. Panon kabayag so kaukolan ya panalagar nen Abraham tan Sara ed si Jehova?
9 Nonoten tayoy alimbawa nen Abraham tan Sara. Kaiba ira ed saramay “angawat na saray sipan lapud pananisia tan inkaanos da.” Ibabaga ed sikatayo na Biblia ya “kayari impan-anos nen Abraham,” agamoran to so sipan nen Jehova ya sikatoy bendisyonan to tan parakelen toy ilalak to. (Heb. 6:12, 15) Akin ya kaukolan nen Abraham so mananos? Lapud kaukolan so panaon pian nasumpal so sipan na Dios. Say impisipanan nen Jehova ed si Abraham et inmepekto nen Nisan 14, 1943 B.C.E., nen binmaliw ira nen Sara kaibay sankaabungan da diad Ilog Eufrates tan linmoob ira ed Insipan ya Dalin. Insan nanalagar ni Abraham na 25 taon antis ya niyanak si Isaac nen 1918 B.C.E., tan nanalagar lamet na 60 taon antis ya niyanak iray apo to ya si Esau tan Jacob nen 1858 B.C.E.—Heb. 11:9.
10 Panon kaawang so dalin ya tinawir nen Abraham? Oniay nabasa tayo: “Anggaman ontan et anggapoy antokaman ya impatawir [nen Jehova ed] sikato [si Abraham] diad sayan dalin, anggapo anggan pangidakatan toy sali to; balet insipan ton iter to iya ed sikato, insan dia ed ilalak to, anggano anggapo ni ilalak tod saman.” (Gawa 7:5) Kayari na imbaliw nen Abraham ed Eufrates, linmabas ni so 430 taon insan labat nagmaliw ya nasyon iray ilalak to ya manawir ed saman ya dalin.—Exo. 12:40-42; Gal. 3:17.
11. Akin et mabulos ya nanalagar si Abraham ed si Jehova, tan anto ran bendisyon so nanengneng to lapud impan-anos to?
11 Mabulos ya nanalagar si Abraham, ya maan-anos lapud walay pananisia tod si Jehova. (Basaen so Hebreo 11:8-12.) Sikatoy maliket ya nanalagar anggano agto anengneng ya asumpal so amin ya insipan na Dios. Balet imadyin yo pa labat so liket nen Abraham no sikatoy paolien la diad paraison dalin. Nayarin nasurprisa no naamtaan ton say istoryay bilay to tan saray ilalak to et nirekord ed dakel ya parte na Biblia. * Imadyin yo met so liket to no natalosan tod unonan pankanawnawa so importantin betang to ed impakasumpal na gagala nen Jehova nipaakar insipan ya ilalak! Seguradon nalikna to ya walay kana na abaybayag ya impanalagar to.
12, 13. Akin ya kaukolan nen Jose so mananos, tan antoy balibalin ugali to?
12 Impanengneng met nen Jose, ya apod pueg nen Abraham, a sikatoy mabulos ya mananos. Sikatoy biktima na graben ag-inkahustisya. Unona, inlako na saray kuya to bilang aripen nen manga 17 so taon to. Insan, pinalsaan ya labay ton akdolan so asawa na amo to kanian apriso. (Gen. 39:11-20; Sal. 105:17, 18) Anggano dugay gagawaen to, singa laingen nadudusa imbes ya nabebendisyonan. Balet kayari na 13 taon, biglan anguman so kipapasen to. Sikatoy nibulos ed prisoan tan nagmaliw ya komadua ed sankatageyan ed Ehipto.—Gen. 41:14, 37-43; Gawa 7:9, 10.
13 Kasin nanem-em na sakit na linawa si Jose lapud saratan ya ag-inkahustisya? Kasin naandi so panagmatalek to ed Dios to ya si Jehova? Andi. Antoy akatulong ed si Jose pian mananos ya manalagar? Say pananisia to ed si Jehova. Amta to ya kontrolado nen Jehova so amin a nagagawa. Napatnagan itan ed imbaga tod saray kuya to: “Agkayo natatakot. Siak ta so Dios a mangukom ed sikayo? Anggaman ginetma yon sakitan ak, inggagala na Dios a maabig so pansumpalan na satan pian niliktar so bilay na dakel a totoo, a singa gagawaen to natan.” (Gen. 50:19, 20) On, amta nen Jose ya walay kana na impanalagar to.
14, 15. (a) Akin ya nikaduma so anos nen David? (b) Antoy akatulong ed si David a mananos ya manalagar?
14 Si Arin David et biktima met na dakel ya ag-inkahustisya. Sikatoy kabataan ni nen nilanaan nen Jehova ya magmaliw ya ari ed Israel, balet nanalagar ni na manga 15 taon antis ya nagmaliw ya ari ed tribu to. (2 Sam. 2:3, 4) Maslak ed saratan a panaon et sikatoy aanapen na agmatoor ya Arin Saul pian pateyen to. * Kanian nanamot-amot si David, ya no maminsan et diad sananey a bansa tan no arum et diad saray ungib ed kalawakan. Anggan sanen apatey si Saul ed guerra, kaukolan nin siansia nen David so manalagar na manga pitoy taon antis ya manuley ya ari ed interon bansan Israel.—2 Sam. 5:4, 5.
15 Akin et mabulos tan maanos ya nanalagar si David? Say ebat to et walad samay mismon salmo ya amipat ton intepet ya, “Anggad kapigan?” Oniay imbaga to: “Tan siak, manmamatalek ak ed matoor a panangarom; manliket so pusok ed saray panangiliktar mo. Kansionan ko si Jehova, lapud tinumangan to ak na daakan.” (Sal. 13:5, 6) Nanmatalek si David ed matoor a panangaro nen Jehova. Maliket ton tinalaranan so kililiktar, tan dinalepdep to no panon ya sikatoy tinumangan nen Jehova. On, diad saman et amta nen David ya walay kana na panaalagar to.
No nipaakar ed inkaanos, ag-iilaloan nen Jehova ya gawaen tayo so sakey a bengatla ya agto mabulos ya gawaen
16, 17. Akin ya si Jehova a Dios tan si Jesu-Kristo so sankaabigan ya alimbawa ed mabulos ya panalagar?
16 No nipaakar ed inkaanos, ag-iilaloan nen Jehova ya gawaen tayo so sakey a bengatla ya agto mabulos ya gawaen. Sikato so sankaabigan ya alimbawa ed mabulos ya panalagar. (Basaen so 2 Pedro 3:9.) Nilibon taon la ya maan-anos a manaalagar si Jehova pian say isyu ya pinalesa ed hardin na Eden et naresolbe ya anggapoy mankuestion. Sikatoy “maan-anos a manaalagar” ed panaon ya sigpot a napasanto so ngaran to. Manresulta iya ed agnaparaan iran bendisyon parad saramay “magunaet a manalagar ed sikato.”—Isa. 30:18; paimanod leksab.
17 Si Jesus et mabulos met ya manaalagar. Anggano alampasan toy subok ed katooran to diad dalin tan impresenta toy bili na dondon bagat to nen 33 C.E., kaukolan toy manalagar ni anggad 1914 antis ya onggapon manuley. (Gawa 2:33-35; Heb. 10:12, 13) Tan amin ya kabusol to et sigpot labat ya naderal kayari na Sanlibon Taon ya Uley to. (1 Cor. 15:25) Andukey ya panaon itan, balet segurado tayo ya walay kana na panaalagar to.
ANTOY MAKATULONG ED SIKATAYO?
18, 19. Antoy makatulong ed sikatayo pian mabulos tan maanos tayon manalagar?
18 Kaukolan tayon amin sirin so mabulos ya manalagar tan mananos. Balet antoy makatulong ed sikatayo pian nagawaan itan? Manpikasi parad espiritu na Dios. Tandaan, say anos et sakey ya aspekto na bunga na espiritu. (Efe. 3:16; 6:18; 1 Tes. 5:17-19) Kerew mod si Jehova ya tulongan to kan makapansungdo tan makapan-anos.
19 Tandaan met no antoy akatulong ed si Abraham, Jose, tan David pian naanosan day manalagar ed pakasumpal na saray sipan nen Jehova. Say pananisia tan panagmatalek da ed si Jehova. Ag-ira nampokus ed sarili da tan ed no antoy pakainawaan da. Legan tayon dadalepdepen iray maabig ya nansumpalan da, napaseseg itayo met ya maan-anos a manalagar.
20. Antoy nepeg ya determinasyon na balang sakey ed sikatayo?
20 Kanian anggano ondadalan tayo ed irap tan subok, determinado itayon ‘maan-anos a manalagar.’ On, no maminsan et nayarin nitepet tayoy, “Anggad kapigan, O Jehova?” (Isa. 6:11) Balet diad mabiskeg a pakayari na masanton espiritu na Dios et determinado so balang sakey ed sikatayo ya aligen iyan imbaga nen Jeremias: “Si Jehova so nabebetangan ko . . . Kanian maan-anos ak a manalagar ed sikato.”—Tag. 3:21, 24.
^ par. 11 Say salaysay nipaakar ed si Abraham et nabasa ed manga 15 kapitulo na libron Genesis. Niarum ni, saray nansulat na Kristianon Griegon Kasulatan et masulok ya 70 beses dan tinukoy si Abraham.
^ par. 14 Anggano impulisay la nen Jehova si Saul kayari na masulok ya duay taon ya impanuley to, sikatoy inabuloyan ya manuley ni na 38 taon anggad impatey to.—1 Sam. 13:1; Gawa 13:21.


text:
Antoy Ibabaga na Biblia Tungkol ed Tato?
Say ebat na Biblia
Aminsan labat ya abitlad Biblia so tungkol ed tato, diad Levitico 19:28, ya kuan to: “Agyo tatatoan so inkasikayo.” Inter na Dios itan ya ganggan diad bansan Israel pian nibiig irad saray kaabay dan bansa ya tatatoan day laman da na ngaran o simbolo na saray dirios da. (Deuteronomio 14:2) Anggaman ag-onaplika ed saray Kristiano so Ganggan ya niiter ed Israel, nepeg ya ikonsideran maong so prinsipyo ed satan ya ganggan.
Nayari kasin manpa-tato so sakey a Kristiano?
Makatulong irayan bersikulo na Biblia pian naamtaan moy ebat:
“Labay ko met a masimpit . . . iray bibii.” (1 Timoteo 2:9, Maung a Balita) Onaplika itan ya prinsipyo ed lalaki tan bibii. Nepeg tayon respetoen so liknaan na arum tan iwasan tayoy mangala na atension ed sarili tayo.
Labay na arum so manpa-tato pian ipanengneng ed arum so inkatoo da odino pian ipaamta ya walay karapatan dan gawaen so labay da ed laman da. Balet papasesegen na Biblia iray Kristiano: “Iyapay yo ray laman yo bilang mabilay a bagat, masanto tan makapaliket ed Dios, sakey a sagradon panaglingkor tekep na pakayari yon mankatunongan.” (Roma 12:1) Usar mo so ‘pakayarim ya mankatunongan’ o manrason pian naamtaan mo no akin ya labay moy manpa-tato. No bilang ta manpa-tato ka lapud uso itan odino pian ipaamta ya membro ka na sakey a grupo, tandaan mo ya nayarin manguman so isip mo, pero say tato et permanente. No nonoten mon maong so motibom, makatulong itan pian makapanggawa kay dugan desisyon.—Proverbio 4:7.
“Saray plano na makuli et seguradon ontalona, balet amin iramay magangganat et seguradon mansumpal ed kairapan.” (Proverbio 21:5) Kaslakan ed saray nampa-tato et agda la itan inisip ya maong, tan baleg so epekto na satan ed trabaho tan relasyon dad arum. Mabmabli tan ansakit so manpaekal na tato. Ipapanengneng na research tan say onaaligwas ya negosyo na panagpaekal na tato ya dakdakel so magbabawi ya nampa-tato ra.


text:
KAPITULO 70
Pinaabig nen Jesus so Lakin Niyanak a Bulag
INMABIG SO MIPAPAYABOL YA BULAG LA MANLAPUD INKIYANAK TO
Wala nin siansiad Jerusalem si Jesus legay Sabaton. Diad panaakar tod syudad kaiba iray disipulo to, anengneng day sakey a mipapayabol ya niyanak lan bulag. Intepet na saray disipulo ed sikato: “Rabbi, siopay nankasalanan, sayan too odino saray ateng to, kanian sikatoy niyanak a bulag?”—Juan 9:2.
Iisipen na saray disipulo no posible kasin makapankasalanan so toon ilulukon ni labat na ina to. Inmebat si Jesus: “Aliwan sayan too odino saray ateng to so nankasalanan, balet oniay kipapasen to pian nipatnag iray gawa na Dios.” (Juan 9:3) Aliwa sirin a lapud walay agawaan ya lingo o kasalanan na sayan too o na atateng to kanian niyanak a bulag. Noagta lapud kasalanan nen Adan, amin a too et niyanak ya aliwan perpekto tan nayarin nawalaay depekto, a singa say inkabulag. Balet lapud inkabulag na laki, pankanawnawa nen Jesus ya ipanengneng iray gawa o kimey na Dios, a singa ginawa to lad apalabas nen pinaabig to ray mansasakit.
Indanet nen Jesus ya maganat irayan kimey. “Nepeg tayon gawaen iray kimey na samay angibaki ed siak legan ya agew ni,” so kuan to. “Onsabi labi sano anggapo lay toon makapankimey. Legan a wadia ak nid mundo, siak so liwawa ed mundo.” (Juan 9:4, 5) On, magano lan ompatey si Jesus, tan no wala lad lubok, singa labin ambilunget ya anggapoy nagawaan to. Pero legan a mabilay ni, sikatoy mangiiter na liwawa ed mundo.
Balet, paabigen kasi nen Jesus so laki? Panon? Linmutda ed dalin si Jesus tan nanggawa na pitek. Impurapor to itan ed mata na bulag tan inkuan to: “La ka tan mandilamos kad tiponay danum na Siloam.” (Juan 9:7) Linma may laki. Kayari ton nandilamos, akanengneng! Seguradon malikeliket ta akanengneng la, natan labat iya agawa ed interon bilay to!
Mankelaw iray kakaabay tan arum nin makankabat ed bulag. “Agta saya imay datin akayurong a mipapayabol?” so intepet da. Wala ray angibagan: “Sikato.” Balet agmakapanisia so arum kanian say kuan da: “Andi, kaparpara to labat.” Inmebat so laki: “Siak iman.”—Juan 9:8, 9.
Kanian tinepetan da: “Panon sirin ya alukasan iray matam?” Imbaga to: “Nanggaway pitek imay toon tatawagen a Jesus tan impurapor tod saray matak tan imbaga tod siak, ‘La kad Siloam tan mandilamos ka.’ Kanian linma ak a nandilamos tan akanengneng ak la.” Insan da tinepetan: “Kawalaan na saman a too?” Inmebat so mipapayabol: “Agko amta.”—Juan 9:10-12.
Inyakar na totoo may laki ed saray Fariseon labay da met ya naamtaan no panon ya akanengneng. Inkuan tod sikara: “Sikatoy angiyan na pitek ed matak, tan nandilamos ak, tan akanengneng ak la.” Natural met labat ya miliket komon iray Fariseo ed samay inmabig ya bulag. Balet inakusaan na arum ed sikara si Jesus. “Agnanlapud Dios iman a too,” kuan da, “ta agto ngingilinan so Sabaton.” Balet kuan na arum: “Panon a makapanggawa na ontan iran klase na tanda so sakey a toon makasalanan?” (Juan 9:15, 16) Nandurumay opinyon da.
Lapud mankokontraay ibabaga ra, tinepetan da may datin bulag: “Antoy nibagam ed sikato, lapud nilukasan to iray matam?” Segurado may datin bulag no siopa si Jesus kanian say ebat to: “Sikatoy sakey a propeta.”—Juan 9:17.
Agmanisia iray Fariseo. Ompan iisipen dan pakana iya nen Jesus tan samay laki pian naloko da ray totoo. Pian nasolusyonan iyan isyu, naisip da ya tepetan iray ateng na mipapayabol no talaga kasin datin bulag so anak da.


text:
Ipanengneng so Pananisia—Manggaway Makabat a Desisyon!
“Mantultuloy komon ya onkerew tekep na pananisia, ya agbalot manduaruwa.”
1. Akin ya aliway desisyon nen Cain, tan antoy resulta?
WALAY napampilian nen Cain ed pandesisyon to: No kasin kontrolen toy makasalanan ya emosyon to odino manpakontrol ed emosyon to. Anggan antoy pilien to, walan walay epekto na satan ed bilay to. Amta tayon aliway desisyon nen Cain, tan lapud satan et apatey toy matoor ya agi ton si Abel. Naapektoan met so relasyon tod Amalsa ed sikato.
2. Akin ya importantin aralen tayoy manggawa na dugan desisyon?
2 Kaukolan tayo met so manpili tan manggaway desisyon. Aliwan amin ya desisyon tayo et apektaen toy bilay. Balet dakel ed saratan et walaan na baleg ya epektod sikatayo. Kanian kaukolan tayon araley manggawa na dugan desisyon pian maliket tan mareen so bilay tayo, imbes ya maproblema, magulo, tan makapadismaya.
3. (a) Pian makapanggawa tayoy makabat iran desisyon, antoy nepeg tayon panisiaan tan panmatalkan? (b) Anto ran tepet so pantongtongan tayo?
3 Anto ray makatulong pian makapanggawa tayoy makabat ya desisyon? Seguradon kaukolan tayoy pananisia ed Dios, agtayo panduaruwaan ya labay to tan sarag to tayon tulongan pian magmaliw tayon marunong. Kaukolan tayo met ya panisiaan so Salita nen Jehova tan manmatalek ed saray bilin to. (Basaen so Santiago 1:5-8.) No mas onaapit tayod sikato tan mas napapabli tayoy Salita to, mas panmatalkan tayoy karunongan to. Bilang resulta, napasal tayoy onkonsulta ed Salita to antis ya mandesisyon. Balet panon tayon napaaligwas so abilidad tayon mandesisyon? Tan no akapandesisyon ti la, agtayo la kasi nayarin umanen anggan antoy nagawa?
PARTE NA BILAY SO PANGGAWAY DESISYON
4. Antoy nepeg ya desisyonan nen Adan, tan antoy resulta?
4 Manlapud gapo, kaukolan ya manggawa na importantin desisyon iray totoo. Nepeg ya manpili si Adan no kasin say Amalsa o si Eva so dengelen to. Tua nandesisyon met, pero antoy nibagam ed desisyon to? Sikatoy inimpluensyaan na apalikdon asawa to ya manggaway mauges a desisyon, kanian apapaway ed Paraiso tan abalang toy mismon bilay to. Tan lapud satan, naapektoan tayon amin. Anggad natan et naeeksperiensya tayoy makapuy ya epekto na desisyon nen Adan.
5. Panoy nepeg ya pangipasen tayod responsabilidad a manggaway desisyon?
5 No maminsan et iisipen na arum ya mas maong komon no aliwan sikatayoy mandesisyon. Kasin ontan so iisipen mo? Tandaan ya ag-itayo ginawa nen Jehova a robot ya agmakapanisip tan agmakadesisyon. Diad tua, ibabangat itayo na Biblia no panoy manggawa na makabat iran desisyon. Inabuloyan itayo nen Jehova ya manggaway desisyon, balet aliwa itan ya pankaugsan tayo. Imanoey pigaran prueba.
6, 7. Antoy kaukolan ya desisyonan na saray Israelita, tan akin ya nairapan iran manggaway dugan desisyon? (Nengnengen so litratod gapo na artikulo.)
6 Nen wala lad Insipan a Dalin iray Israelita, walay simpli balet importantin dedesisyonan da: No kasin mandayew irad si Jehova odino diad arum ya dios (o dirios). (Basaen so Josue 24:15.) Singa simpli labat itan ya desisyonan, balet bilay so nalalanor. Diad panaon na saray Ukom, aminpigan aliway desisyon na saray Israelita. Tinaynan day Jehova tan nandayew irad saray palson dios. (Ukom 2:3, 11-23) Nen panaon nen Elias, walay kaukolan ya desisyonan na saray totoo na Dios. Pinampili ira nen propeta Elias: Manlingkor irad si Jehova odino diad palson dios a si Baal. (1 Ara. 18:21) Akapasnok si Elias ta agmakadesisyon iray totoo. Ompan ibagam ya main-inomay itan ya desisyonan ta si Jehova labat so duga tan manepeg ya panlingkoran. Diad tua, anggapoy makatunongan a too ya nakombinsin manlingkor ed Baal. Balet “agmakapandesisyon” iray Israelita. Kanian duga labat ya bagaan ira nen Elias ya pilien day sankaabigan ya paraan na panagdayew—say pandayew ed si Jehova.
7 Akin ya nairapan iray Israelita ya manggawa na dugan desisyon? Unona, kinmapuy so pananisia dad si Jehova tan sikatoy agda labay ya unoren. Ag-ira nanmatalek tan agda inaral so nipaakar ed sikato tan say karunongan to. No ginawa da itan, di wala komoy karunongan dan manggawa na makabat ya desisyon. (Sal. 25:12) Sakey ni, inabuloyan dan impluensyaan tan idesisyonan ni ingen ira na saray totoon agmandadayew ed si Jehova. Bilang resulta, inalig na saray Israelita iray pagano tan nandayew met la rad saray idolo. Abayag lan impasakbay nen Jehova ya posiblin nagawa itan.
DUGA KASIN IDESISYONAN ITAYO NA ARUM?
8. Antoy importantin naaralan tayod saray Israelita no nipaakar ed panaggaway desisyon?
8 Walay naaralan tayod saray Israelita. Responsabilidad na kada sakey ed sikatayo so mandesisyon, tan say makabat o dugan desisyon et base ed karunongan ya walad Biblia. Oniay ipapanonot na Galacia 6:5: “Kada sakey et nepeg ton sakbaten so dilin responsabilidad to.” Agtayo nepeg ya ipasa ed arum so responsabilidad tayon mandesisyon. Imbes, nepeg tayon aralen no antoy duga ed pakanengneng na Dios tan atan so pilien tayo.
9. Akin ya mapeligro no abuloyan tayon idesisyonan itayo na arum?
9 Akin ya mapeligro no abuloyan tayon idesisyonan itayo na arum? Nayarin i-pressure da itayon manggaway mauges ya desisyon. (Pro. 1:10, 15) Balet anggan panon so pampilit dad sikatayo, responsabilidad tayon tumboken so konsiensia tayon nipasal ed Biblia. Diad tua, no aabuloyan tayon idesisyonan itayo na arum, singa tayo mandedesisyon ya ‘ontumbok ed sikara.’ Siansia nin desisyon itan, balet posiblin manresultad mauges.
10. Antoy impasakbay nen Pablo ed saray taga Galacia?
10 Pinasakbayan nen apostol Pablo iray taga Galacia ya mapeligro no abuloyan dan idesisyonan ira na arum. (Basaen so Galacia 4:17.) Wala ray pigarad kongregasyon ya labay dan idesisyonan so arum pian niyarawi da rad saray apostol. Akin? Labay na sarayan makasarilin totoo so magmaliw ya prominente. Linmagpas irad limitasyon tan agda nirespeto so responsabilidad na saray kaagian da ya manggaway sarilin desisyon.
11. Panon tayon natulongan so arum ya manggaway personal iran desisyon?
11 Maong ya alimbawa si apostol Pablo diad panrespeto ed kanepegan na saray agagi ya mandesisyon. (Basaen so 2 Corinto 1:24.) Diad panaon tayo, ontan met so gagawaen na saray elder no manisimbawa ra nipaakar ed saray personal a bengatla. Maliket dan inanabang ed saray kakongregasyon da iray nibase ed Biblian impormasyon, balet agda ra idedesisyonan. Duga itan ta eebatan na kada indibidual so resulta na desisyon to. Nia so importantin leksion: Sarag tayon tulongan so arum tan ipaimano iray prinsipyo odino simbawa ed Biblia. Balet, siansian kanepegan tan responsabilidad day manggawa na sarilin desisyon. No dugay desisyon da, nagunggonaan ira. Kanian, agtayon balot iisipen ya walay autoridad tayon idesisyonan iray agagi.
AGMANPAPAKONTROL ED EMOSYON NO MANDEDESISYON
12, 13. Akin ya mapeligro no basta tayo tumboken so puso tayo no makakapasnok o nadidismaya tayo?
12 Narerengel tayo yan ibabaga na totoo: “Tumbok moy ididikta na pusom.” Balet mapeligro itan tan aliwan base ed Biblia. Papasakbayan itayo na Biblia ya agtayo manmamatalek ed imperpekton puso o liknaan tayo sano mandedesisyon. (Pro. 28:26) Tan nabasad Biblia iray mauges ya nansumpalan na saramay anumbok ed indiktay puso ra. Lapud ag-inkaperpekto, “say puso et mapalikdo nen say antokaman a bengatla tan desperado.” (Jer. 3:17; 13:10; 17:9, paimanod leksab; 1 Ara. 11:9) Kanian antoy pansumpalan no basta tayo tumbokey ididikta na puso tayo?
13 Tua, importante so puso ta ingganggan nen Jehova ya sikatoy nepeg tayon aroen diad interon puso tan aroen tayo met so kapara tayon too a singa sarili tayo. (Mat. 22:37-39) Balet, impaimano na saray teksto ed apalabas ya parapo a mapeligro no abuloyan tayon kontrolen na emosyon so kanonotan tan kakikiwas tayo. Singa bilang, antoy nagawa no mandesisyon tayo anta makakapasnok tayo? No asali tayo la iya, amta tayo lay ebat. (Pro. 14:17; 29:22) Odino makapanggawa tayo kasi na dugan desisyon no nadidismaya tayo? (Num. 32:6-12; Pro. 24:10) Tandaan, ibabaga na Biblia ya makabat so ‘manpaaripen ed ganggan na Dios.’ (Roma 7:25) On, mainomay itayon napalikdo na emosyon tayo no abuloyan tayon impluensyaan itayo na satan sano manggaway importantin desisyon.
NO KAPIGAN MO UMANEY DESISYON MO
14. Panon tayon amta ya no maminsan et matukoy ya umanen so desisyon?
14 Kaukolan tayoy manggawa na makabat iran desisyon. Balet, aglabay ya ibaga na satan ya no akapandesisyon tayo la et agla nayarin umanen anggan antoy nagawa. No maminsan et kaukolan tayon aralen lamet so desisyon tayo tan umanen itan. Imanoey alimbawa nen Jehova diad impideneng tod saray taga Ninive nen panaon nen Jonas. “Sanen anengneng na tuan Dios so ginawa ra, no panon dan nagbabawian so mauges a kagagawa ra, nannonotan to so imbaga ton paneral ed sikara, tan agto la itan intuloy.” (Jon. 3:10) Nen anengneng nen Jehova ya nagbabawi tan anguman iray taga Ninive, inuman toy desisyon to. Ipapanengneng na satan ya sikatoy makatunongan, mapaabeba, tan mapangasi. Niarum ni, say Dios et aliwan singa saray dakel a totoo, ya mandedesisyon lapud pasnok.
15. Akin ya no maminsan et kaukolan tayon umaney desisyon tayo?
15 Nayarin wala ray situasyon ya mas maong no aralen tayo lamet iray desisyon tayo. Ompan anguman iray sirkumstansya tayo. No maminsan et uumanen nen Jehova iray desisyon to lapud anguman iray sirkumstansya. (1 Ara. 21:20, 21, 27-29; 2 Ara. 20:1-5) Odino wala ray balon impormasyon kanian kaukolan tayon umaney desisyon tayo. Singa bilang, aliway impormasyon ya naawat nen Arin David nipaakar ed apo nen Saul ya si Mefiboset. Nen naamtaan nen David so dugan impormasyon, inuman toy desisyon to. (2 Sam. 16:3, 4; 19:24-29) Kanian no maminsan et mas maabig no ontan met so gawaen tayo.
16. (a) Anto ray makatulong ya suhestion diad panggaway makabat iran desisyon? (b) Akin ya kaukolan tayon aralen lamet iray adesisyonan tayo la tan panon tayon gawaen itan?
16 Sisimbawaen itayo na Salitay Dios ya agmanaapura no manggaway importantin desisyon. (Pro. 21:5) No ipanaon tayon aralen ya maong iray amin ya detalye o impormasyon, naseguro tayon dugay desisyon tayo. (1 Tes. 5:21) Singa bilang, antis ya mandesisyon so ulo na pamilya, maabig no ipanaon to ni man-research ed Kasulatan tan saray publikasyon tayo, tan nepeg ton alaey opinyon odino suhestion na kapamilya to. Nensaman et binagaan na Dios si Abraham ya dengelen toy ibabaga na asawa to. (Gen. 21:9-12) Saray elder et kaukolan da met ya ipanaon so man-research, tan nepeg ya makatunongan tan mapaabeba ira. Ag-ira natatakot ya ompan naekal so respeto na arum ed sikara no wala ray balo tan importantin impormasyon ya naamtaan da tan kaukolan dan aralen lamet so adesisyonan da la. Nepeg ya akaparaan iran umanen so kanonotan tan desisyon da no nakaukolan, tan ontan met so nepeg ya gawaen tayon amin. Ontulong itan pian napansiansiay kareenan tan pankakasakey ed kongregasyon.
SUMPALEN IRAY DESISYON MO
17. Antoy gawaen tayo pian makapanggawa tayoy makabat iran desisyon?
17 Wala ray dedesisyonan ya mas seryoso nen say arum, kanian kaukolan ya nonoten nin maong tan ipikasi, tan mankaukolan itan na panaon. Saray arum ya agagi et kaukolan day mandesisyon no kasin mangasawa o miasawa ra, tan no siopa. Say sakey nin seryoson dedesisyonan ya manresultad dakel a bendisyon et no panon tan kapigan so iloob ed full-time ya panaglingkor. Diad saratan ya bengatla, importante so sigpot ya panmatalek a sarag nen Jehova tan labalabay to itayon ikdan na makabat a panangigiya. (Pro. 1:5) Kaukolan tayo sirin ya konsultaen so simbawa na Biblia tan kerewen so panangigiya nen Jehova diad pikakasi. Tandaan tayo a sarag ya iter nen Jehova iray kualidad ya nakaukolan tayo pian makapandesisyon tayo base ed linawa to. No walay importantin dedesisyonan, ipasal tayon tepetay sarili tayo: ‘Kasin nanengneng ed sayan desisyon ko ya inar-arok si Jehova? Kasin naliketan tan mansiansian mareen so pamilyak ed sayan desisyon ko? Tan kasin napatnagan ed saya ya maanos tan maomaong ak?’
18. Akin ya iilaloan nen Jehova ya sikatayoy mandesisyon parad sarili tayo?
18 Ag-itayo papasooten nen Jehova ya sikatoy aroen tan panlingkoran tayo. Personal ya desisyon tayo itan. Lapud inikdan to tayoy kawayangan ya mandesisyon, rerespetoen toy responsabilidad tan kanepegan tayon “manpili” no kasin manlingkor tayod sikato. (Jos. 24:15; Ecl. 5:4) Balet iilaloan ton sumpalen tayo iray desisyon tayo base ed panangigiya to. No manmamatalek tayod panangigiya tan maaron prinsipyo nen Jehova, sarag tayoy manggawa na makabat iran desisyon tan ‘ag-itayo manguman-uman.’


text:
SEKSION 5
Pangibabangat na Panarian—Ipapasal Iray Lingkor na Ari
MAKAKAIMIS kad espiker ya walad stage. Sikatoy kalangweran a brother ed kongregasyon yo, first time toy manpaliwawad asemblea. Madengedengel kad paliwawa to, tan pandinayewan moy pangipapasal na Dios ed totoo to. Anonotan mo iramay inmunan asainmin na sayan kalangweran diad Kingdom Hall—tan balbaleg lay inaligwasan to! Talagan akatulong ed sikato so Pioneer Service School. Diad agano ni, naimbitaan iran sanasawa ya manaral ed School for Kingdom Evangelizers. Mantipak kad balibalin paliwawa to tan linmingaw kad kaliberliber, naisip moy instruksion ya naaawat na amin a totoo na Dios.
Impasakbay na Biblia ya nasabi panaon et ‘bangatan nen Jehova’ so amin a totoo to. (Isa. 54:13) Manbibilay itayo lad satan a panaon. Nibabangat itayo panamegley na saray publikasyon tayo tan na saray aral, asemblea, kombension, tan nanduruman eskuelaan ya mangipaparaan ed sikatayo parad espisipikon asainmin ed organisasyon nen Jehova. Diad sayan seksion, pantongtongan tayo no panon ya papaneknekan na sarayan panangibangat ya manuuley la natan so Panarian na Dios.
DIAD SAYAN SEKSION
KAPITULO 16
Mantitipon Pian Mandayew
Panon tayon nagunggonaan a maong ed saray pantitipon parad panagdayew ed si Jehova?
KAPITULO 17
Pangipapasal ed Saray Ministro na Panarian
Panon ya imparaan na saray teokratikon eskuelaan iray ministro na Panarian pian nasumpal da ray asainmin da?


text:
LEKSION 77
Say Bii ya Inmasol ed Bobon
Kayari na Paskua, si Jesus tan saray disipulo to et nanakar ya papawil ed Galilea ya say dinalan da et diad Samaria. Nen asingger la rad syudad na Sicar, tinmunday Jesus ed pasen ya say tawag et bobon nen Jacob. Legan ya manpapainawa si Jesus, linma iray disipulo to ed syudad pian mangaliw na naakan.
Walay bii ya sinmabi pian onasol na danum ed bobon. Imbaga nen Jesus ed sikato: “Ikdan mo ak pay inumen ko.” Imbaga na bii: ‘Akin et kakatongtongen mo ak anta Samaritana ak? Agmitotongtong iray Judio ed saray Samaritano.’ Imbaga nen Jesus: ‘No kabat mo ak labat, onkerew kad siak na nainum tan ikdan ta kay danum na bilay.’ Intepet na bii: ‘Antoy labay mon ibaga? Anggapoy anggan timba ya pan-asol mo.’ Imbaga nen Jesus: ‘Siopaman ya oninum ed danum ya iter ko et aglan balot napaet.’ Imbaga na bii: ‘Ikdan mo ak sirin na sayan danum.’
Insan imbaga nen Jesus ed sikato: “Itagar mo diay asawam.” Inmebat so bii: “Anggapoy asawak.” Imbaga nen Jesus: ‘Duga tay imbagam, ta limara lay nagmaliw ya asawam tan say lakin piaamongan mo natan et agmo asawa.’ Imbaga na bii: ‘Propeta ka, awa? Sikami ran Samaritano et panisiaan mi ya sarag mi mandayew ed Dios diad sayan palandey, balet ibabaga na saray Judio ya dia labat ed Jerusalem so nayarin pandayewan mi. Manisia ak ya no onsabi so Mesias, ibangat tod sikami no panon so dugan pandayew ed Dios.’ Insan walay imbaga nen Jesus ed bii ya agto nin balot imbaga ed anggan siopa: ‘Siak so Mesias.’
Nanapuran linma ed syudad imay bii tan imbaga tod saray Samaritano: ‘Walay akabat kon laki, ompan sikato may Mesias. Amta toy amin ya tungkol ed siak. Mila kid siak pian nanengneng yo!’ Akila rad sikato ya pinmawil ed bobon tan dinmengel irad bangat nen Jesus.
Imbaga na saray Samaritano ed si Jesus ya agni komon onaalis ed syudad da. Kanian duay agew ya nambangat diman, tan dakel so anisia ed sikato. Imbaga da ed samay Samaritana: ‘Nen nadngel mi lan mismo yan too, manisia kami la ya talagan sikato so mangiligtas ed mundo.’
“‘Gala!’ tan siopaman a napgaan et ondago komon; siopaman a malabay et mangala komon na libren danum na bilay.”—Apocalipsis 22:17


text:
KAPITULO 15
Unonan Milagro ya Ginawa To
SAY BANSAL ED CANA
PINAGMALIW NEN JESUS YA ALAK SO DANUM
Mikatlo lan agew ed saman manlapu nen nagmaliw ya disipulo nen Jesus si Natanael. Amaarap si Jesus kaibay pigarad saray inmunan disipulo to diad norte, paonlad distrito na Galilea, say lugar da. Onla rad baley na Cana, say lugar nen Natanael. Say Cana et walad kapukdolan ya amianen na Nazaret ya binalegan nen Jesus. Naimbitaan irad bansal diad Cana.
Akibansal met so ina nen Jesus. Lapud kaaro na pamilya da imay mankasal, nayarin ontutulong si Maria ya mangaasikasod dakel a bisita. Kanian naimano ton tampol nen walay pankaukolan, tan imbaga tod si Jesus: “Anggapo lay alak da.”—Juan 2:3.
Say labay ya ibaga nen Maria et manggaway paraan si Jesus ta naupot lay alak. Angusar na diparan si Jesus pian ipalikas ya agto labay: “Bii, antoy pibabali ta ed satan?” (Juan 2:4) Bilang tinuro na Dios ya Ari, say Ama to ed tawen so mangibaga ed gawaen to, aliwan say pamilya o kakaaro to. Impalima nen Maria itan ed Anak to, tan imbaga tod saramay manseserbi: “Gawa yo so antokaman ya ibaga tod sikayo.”—Juan 2:5.
Walay anemiran pasig, tan kada sakey et makakargay masulok ya samploran galon (40 litro). Oniay impagawa nen Jesus ed saray katulongan: “Pano yoy danum iray buyog.” Tan inkuan to: “Mangala kayo natan na daiset tan awit yod manangasikaso na ponsia.”—Juan 2:7, 8.
Panbiliban na manangasikaso na ponsia so maong a klase na alak balet agto amtan mamilagron agawa iman. Tinawag toy nobyo tan kuan to: “Anggan siopan too et iserbi to nin unona so maong ya alak, tan sano abuek la ray totoo, say abeban klase. Balet sika et inyunor mo so maong ya alak.”—Juan 2:10.
Saya so unonan milagro ya ginawa nen Jesus. Nen anengneng iya na saray balon disipulo to, binmiskeg so pananisia dad sikato. Kayari to, nambiahe si Jesus, say ina to, tan saray agagi tod ina paonlad Capernaum, diad bandad sagur ya norte na Dayat na Galilea.


text:
TEPET NA SARAY KABATAAN
Kasin Anggapoy Uges na Espiritismo?
Antoy nibagam?
Kasin mauges so onkonsulta ed horoscope, Ouija board, odino saray espiritista?
Kasin saray istorya nipaakar ed espiritismo et inimbento labat—sakey a simbolo na panlalaban na maong tan mauges—odino tua iratan tan talagan mapeligro?
Naamtaan ed sayan artikulo no akin ya naiingganyo iray totoo ed espiritismo tan no akin ya kaukolan so manalwar ed satan.
Akin ya naiingganyo iray totoo?
Saray manggagawa na pelikula, palabas ed TV, video games, tan libro et labalabay dan gawaen ya tema so espiritismo ta baleg so nanaalmo da ed satan. Kanian dakel ya kabataan so magmamaliw ya interesado ed astrolohiya, saray demonyo, bampira, tan panagkulam. Akin? Nia ray pigaran rason:
Inkamausisa: Pian naamtaan no kasin tua iray anghel tan demonyo
Kapagaan: Pian naamtaan so nagawa ed arapen
Komunikasyon: Pian salien so makapitongtong ed saray inad-aro ed bilay ya naandi la
Saratan ya rason et nayarin aliwa met ya mauges. Singa bilang, normal met labat ya pampagaan no antoy nagawa ed arapen odino nailiw iray inad-aro ed bilay ya naandi la. Balet wala ray peligro ya kaukolan mon naamtaan.
Akin ya kaukolan so manalwar?
Nabasa ed Biblia iray direktan ganggan nipaakar ed antokaman ya walay koneksion to ed espiritismo. Singa bilang:
“Nepeg ya anggapoy siopaman ed sikayo a . . . manparles, manmahiko, mananap na saray tanda, sakey a managsalamangka, siopaman a kontrolen toy arum ed panamegley na mahiko, onkonsulta ed espiritista odino managparles, odino siopaman ya ontupleg ed inatey. Ta siopaman a manggagawa ed sarayan bengatla et makapadimla ed si Jehova.”—Deuteronomio 18:10-12.
Akin et direktan isesebel na Biblia so espiritismo?
No mitongtong tayod saray demonyo, susuportaan tayo ra. Ibabaga na Biblia ya wala ray anghel ya nanrebelde ed Dios tan nagmaliw iran kalaban to. (Genesis 6:2; Judas 6) Sarayan mauges ya anghel, a tatawagen ya demonyo, et lolokoen da iray totoo panamegley na saray espiritista, managhula, tan saramay manpaparles tan manaanap na tanda ed astrolohiya. Kanian no mibiang tayod saratan ya kagagawa, magmaliw itayo met ya kalaban na Dios.
Susuportaan na espiritismo so palson ideya ya wala ray totoo ya sarag dan amtaen so nagawad arapen. Balet say Dios labat so makapangibaga na onia: “Diad gapo ni labat et ipapasakbay ko lay pansumpalan, tan nensaman ni et ipapasakbay ko la ray agni agawa.”—Isaias 46:10; Santiago 4:13, 14.
Susuportaan met na espiritismo so palson bangat ya saray inaatey et makapitongtong ni ed saray mabilay. Balet oniay ibabaga na Biblia: “Saray inatey et anggapon balot so amta ra . . . Anggapo so kimey odino plano odino kakabatan odino karunongan diad Lubok.”—Eclesiastes 9:5, 10.
Lapud saratan ya rason, ipupulisay na Saray Tasi nen Jehova iray kagagawa ya walay koneksion to ed espiritismo. Agda met pipilien iray panagligliwaan ya nipaakar ed saray zombie, bampira, tan misteryoson pakapanyari. “No say palabas et walay koneksion tod espiritismo,” so kuan na kabataan ya bii a manngaran na Maria, “agko itan bantayan.” *
No antoy nayarin gawaen mo
Pansagpotan mo ya “napansiansiay malinis a konsiensia” ed arapan nen Jehova diad ipaliis ed anggan anton kagagawa odino panagligliwaan ya walay koneksion tod espiritismo.—Gawa 24:16.
Ibantak moy amin ya gamit mo ya walay koneksion tod espiritismo. Basam so Gawa 19:19, 20, tan imanom no panon mon naalig so alimbawa na saray Kristiano nen inmunan siglo nipaakar ed saya.
Tandaan: No ipulisay mo ray kagagawa tan panagligliwaan ya walay koneksion tod espiritismo, ipapanengneng mo ya susuportaan moy Jehova. Tan seguradon sikatoy napaliket mo lapud satan!—Proverbio 27:11.
^ Aglabay ya ibaga na saya ya amin ya istoryan produkto labat na imahinasyon et direktan onsusuporta ed espiritismo. Balet uusaren na saray Kristiano so nipasal ed Biblia ya konsiensia ra pian paliisan so antokaman ya kagagawa odino panagligliwaan ya nipaakar ed espiritismo.—2 Corinto 6:17; Hebreo 5:14.


text: 14 Natan, diad saray agew di Amrafel ya ari na Sinar,+ Arioc ya ari na Elasar, Kedorlaomer+ ya ari na Elam,+ tan Tidal ya ari na Goiim,2 akiguerra iraya ed si Bera ya ari na Sodoma,+ Birsa ya ari na Gomorra,+ Sinab ya ari na Adma, Semeber ya ari na Zeboim,+ tan ed ari na Bela, salanti, say Zoar.3 Sarayan amin et nankakasakey ed puersa diad Lawak* na Sidim,+ salanti, say Dayat na Asin.*+4 Nanlingkor ira ed si Kedorlaomer diad loob na 12 taon, balet nanrebelde ra diad koma-13 taon.5 Kanian diad koma-14 a taon et sinmabi si Kedorlaomer tan saray arari a kaiba to tan tinalo da iray Refaim diad Asterot-karnaim, saray Zosim diad Ham, saray Emim+ diad Save-kiriataim,6 tan saray Horeo+ diad palandey da ed Seir,+ ya anggad El-paran, a walad kalawakan.7 Insan ira pinmawil tan linma rad En-mispat, salanti, say Kades,+ tan sinakop day interon teritorya na saray Amalekita+ tan ontan met ed saray Amoreo+ a manaayam ed Hazazon-tamar.+8 Diad sayan bekta, nantultuloy ya inmabante so ari na Sodoma, ontan met ed ari na Gomorra, ari na Adma, ari na Zeboim, tan say ari na Bela, salanti, say Zoar, tan nandarasig iran miguerrad sikara diad Lawak* na Sidim,9 sumpad si Kedorlaomer ya ari na Elam, Tidal ya ari na Goiim, Amrafel ya ari na Sinar, tan si Arioc ya ari na Elasar+—apatiran ari sumpad limara.10 Natan, say Lawak* na Sidim et napno na saray abot na aspalto, tan naplag ed saratan iray arari na Sodoma tan Gomorra sanen ontatakas ira, tan binmatik ed mapalandey a rehyon iramay akera.11 Insan inala na saray analo so amin a kaykayarian na Sodoma tan Gomorra tan amin a kakanen da tan linma la ra.+12 Inala ra met si Lot, say anak na agi nen Abram a manaayam ed Sodoma,+ pati saray kayarian to, tan tinmaynan la ra.13 Kayari na satan et sinmabi so sakey a toon akatakas tan imbaga to iya ed si Abram a Hebreo. Sikatoy manaayam* nensaman ed kawalaan na saray angkakabaleg a kiew nen Mamre ya Amoreo,+ say agi nen Escol tan Aner.+ Sarayan lalaki so kakaiba nen Abram.14 Kanian nadngelan nen Abram ya inerel day kanayon* to.+ Diad saman et tinipon to iray totoo ton impasal a milaban, 318 lingkor a niyanak ed sankaabungan to, tan sikatoy inmusil ya anggad Dan.+15 Kasabi labi, inapag-apag to ray puersa to, tan sikato tan saray lingkor to et inmataki tan tinalo da ra. Tan inusilan to ra ya anggad Hoba, a walad bandad amianen na Damasco.16 Abawi to so amin a kayarian, tan abawi to met si Lot a kanayon to, saray kayarian to, saray bibii, tan saray arum a totoo.17 Kapawil nen Abram, kayari ton tinalo si Kedorlaomer tan saray arari a kaiba to, inabet na ari na Sodoma si Abram diad Lawak* na Save, salanti, say Lawak na Ari.+18 Tan si Melquisedec+ ya ari na Salem+ et angipaway na tinapay tan alak; sikato so saserdote na Sankatagyan a Dios.+19 Insan sikatoy benendisyonan to tan inkuan to:“Si Abram et bendisyonan komon na Sankatagyan a Dios,Say Manamalsa na tawen tan dalin;20 Tan narayew komon so Sankatagyan a Dios,Ya angiyawat ed limam na saray mamapairap ed sika!”Tan sikatoy inikdan nen Abram na kakaplo na amin a bengatla.+21 Kayari na satan et inkuan na ari na Sodoma ed si Abram: “Iter mo ed siak iray totoo,* balet alam iray kaykayarian.”22 Balet inkuan nen Abram ed ari na Sodoma: “Itagey koy limak pian mansamba ed si Jehova a Sankatagyan a Dios, say nanggawa na tawen tan dalin,23 ya agak mangala na antokaman a kayarian mo, manlapud tinebey ya anggad singer na sandalyas, pian agmo ibagan, ‘Siak so nampayaman ed si Abram.’24 Agak mangala na antokaman nilikud ed samay kinan na saray kalangweran a lalaki. Nipaakar ed apag na saray lalaki a kaibak, si Aner, Escol, tan si Mamre+—abuloyan mo ran mangalay apag da.”


text: 5 Natan, agagi, nipaakar ed saray panaon tan tiempo,* agla nakaukolan ya isulat iyad sikayo.2 Ta kabkabat yo a say agew nen Jehova*+ et onsabin singa matakew ed labi.+3 Diad panaon ya ibabaga ran, “Kareenan tan kaligenan!” diad satan et tampol ya onsabid sikara so biglan kadederal,+ a singa pampasakit na biin malukon, tan ag-iran balot makaliktar.4 Balet sikayo, agagi, anggapo kayod kabilungetan pian nasabian na satan ya agew, aliwan singa saray matakew a nasabian na liwaway agew,5 ta sikayon amin et ananak na liwawa tan ananak na agew.+ Anggapo itayo ed labi odino diad kabilungetan.+6 Kanian sirin, ag-itayo la komon nanaugip a singa gagawaen na arum,+ noagta mansiansia itayon aliing+ tan mantultuloy itayon manlikas.+7 Ta saramay nanaugip et onuugip no labi, tan saramay manbuebuek et abuek no labi.+8 Balet sikatayo ya ananak na agew, komon ta mantultuloy itayon manlikas tan isulong tayoy samben ed pagew a pananisia tan aro tan say ilalon kililiktar bilang hilmit+9 ta sikatayoy pinili na Dios, aliwan pian mangawat na sanok to, noagta pian niliktar+ diad panamegley na Katawan tayon Jesu-Kristo.10 Sikatoy inatey parad sikatayo,+ pian balanglan mansiasiansia itayon aliing odino naugip,* manbilay itayon kaiba to.+11 Kanian itultuloy yon pasesegen* tan pabiskegen so sakey tan sakey,+ a singa gagawaen yo la.12 Natan et kerewen mid sikayo, agagi, respeto yo iramay mansasagpot ed limog yo tan mangidadaulo ed sikayo ed kimey na Katawan tan manisimbawa ed sikayo;13 tan ipatnag yod sikara so mas nagkalalon konsiderasyon tan panangaro lapud kimey da.+ Pansiansia yoy kareenan ed limog yo.+14 Balet, bilinen mi kayo, agagi, a pasakbayan* yo iramay masunggay,+ ligliwa yo iramay maer-ermen,* tulongan yo iramay makapuy, anosan yo so amin.+15 Seguroen yon anggapod sikayo so ombales na mauges ed mauges a ginawa na arum,+ noag ingen manggawa kayon naynay na maabig ed balang sakey tan ed amin.+16 Lawas kayon manliket.+17 Naynay kayon manpikasi.+18 Pisalamatan yo so amin a bengatla.+ Saya so linawa na Dios ed sikayo diad panamegley nen Kristo Jesus.19 Agyo eerepen so apoy na espiritu.+20 Agyo leleglemewen iray propesiya.+21 Seguroen yo so amin a bengatla;+ itultuloy yon gawaen so maabig.22 Paliisan yoy antokaman a klase na kaugsan.+23 Komon ta say Dios na kareenan et sigpot to kayon pasantosen. Tan say interon kabiangan na espiritu tan kamarerwa* tan laman yo, agagi, et mansiansia komon ya andiay pakabalawan diad kiwawala na Katawan tayon Jesu-Kristo.+24 Say Dios a manatawag ed sikayo et matoor, tan seguradon gawaen to itan.25 Agagi, itultuloy yo kamin ipikasi.+26 Ibano yo so amin ya agagi diad panamegley na inaagin angob.*27 Iikdan ta kayoy seryoson responsabilidad diad ngaran na Katawan ya ibasa yo iyan sulat ed amin ya agagi.+28 Niwala komon ed sikayo so agnaparaan a kaabigan na Katawan tayon Jesu-Kristo.


text:
KAPITULO 73
Samaritano ya Maaro ed Kapara Ton Too
NO PANON YA NATAWIR SO ANDI-ANGGAAN A BILAY
SAKEY A SAMARITANON INARO TOY KAPARA TON TOO
Legan ya asingger nid Jerusalem si Jesus, wala ray Judion dinmagod sikato. Saray arum et labay day makaaral, say arum balet et labay da labat ya suboken. Nantepet so sakey ya eksperto ed Ganggan: “Managbangat, antoy nepeg kon gawaen pian natawir koy andi-anggaan a bilay?”—Lucas 10:25.
Alikna nen Jesus ya aglabat mangaala na impormasyon iyan too. Ompan labay ton onebat si Jesus diad paraan ya nasakitan iray Judion ondedengel. Alikas nen Jesus ya wala lay sarilin opinyon to. Kanian marundunong ya tinepetan nen Jesus pian naamtaan no antoy iisipen na sayan laki.
“Antoy nisulat ed Ganggan? Antoy atalosan mod abasam?” so intepet nen Jesus. Sayan laki et inaral toy Ganggan na Dios kanian inala tod satan so ebat to. Imbaga to may walad Deuteronomio 6:5 tan Levitico 19:18: “‘Arom si Jehova a Dios mo ed interon pusom tan interon kamarerwam tan interon biskeg mo tan interon nonot mo,’ tan ‘say kaparam a too a singa ed sikan dili.’” (Lucas 10:26, 27) Atan kasi ebat?
Inkuan nen Jesus ed laki: “Dugay ebat mo. Itultuloy mon gawaen iya pian nagamoran moy bilay.” Balet ditan la kasi anampot so tongtongan? Agkontento so laki ed basta direktan ebat. Labay ton ‘paneknekan a sikatoy matunong’ pian nipanengneng ya dugay panmoria tan panagtrato tod arum. Kanian intepet to: “Siopa tay kaparak a too a nepeg kon aroen?” (Lucas 10:28, 29) Singa simpli labat itan a tepet pero baleg so nalalanor. Akin ey?
Ipapasen na saray Judio ya saramay manguunor labat ed saray tradisyon da so ‘kapara ran too,’ tan singa susuportaan itan na Levitico 19:18. Diad tua, ompan iisipen ni ingen na saray Judio ya “aliwan manepeg” so piulop ed saray aliwan Judio. (Gawa 10:28) Kanian parad sayan laki, tan nayarin pati arum ed saray mismon disipulo nen Jesus, et matunong ira no maong irad kapara dan Judio. Balet lapud agda ipapasen ya ‘kaparan too’ iray aliwan Judio, nayarin ayos labat no makapuy so pantrato dad sikara.
Panon ya nipetek nen Jesus iyan kanonotan, ya agto nasakitan so laki tan arum nin Judio? Angistorya: “Walay sakey a lakin onlalasur manlapud Jerusalem a paarap ed Jerico tan sinabat na saray matakew, a nilakseban da, pinepekpek da, tan batik la ra, a sikatoy intilak dan patey-pateyan. Natan et nibana a walay saserdoten onlalasur ed saman a dalan, balet sanen sikatoy anengneng to et pinaliisan to. Tan wala met so sakey a Levita ya onlalasur ed satan a lugar tan sikatoy anengneng to, balet pinaliisan to. Ingen walay sakey a Samaritano ya ondadalan ditan, tan kanengneng tod samay laki et akasian to.”—Lucas 10:30-33.
Seguradon amta na samay lakin katongtong nen Jesus ya manaayam diad Jerico so dakel ya saserdote tan saray Levitan ontutulong ed templo. Pian makasempet ira, kaukolan day onlasur na manga 23 kilometro. Delikado so dalan ta nayarin wala ray manatambang ya matakew. No walay nanengneng na saserdote tan Levita ya kapara dan Judio ya arisgo, agta nepeg labat ya tulongan da? Balet diad istorya nen Jesus, imbaga ton agda tinulongan. Say tinmulong et sakey a Samaritano, ya nanlapud totoon kabkabusol na saray Judio.—Juan 8:48.
Panon ya tinulongan na Samaritano so patey-pateyan ya Judio? Intuloy nen Jesus: “Inasinggeran to tan kinalboan toy larak tan alak iray sugat to tan binerberan to. Insan inlugan tod ayep to tan inyakar tod sakey a panagpundoan tan inasikaso to. Diad tinmumbok ya agew, sikatoy angipaway na duaran denario tan inter tod akankayarian na panagpundoan, ya inkuan to: ‘Asikasom iyan too, tan kapawil ko et bayaran koy arum nin nagastos mo.’”—Lucas 10:34, 35.
Kayari iyan inistorya na Sankamaongan a Managbangat, si Jesus, tinepetan to may laki pian manisip: “Parad sika, siopad sarayan talo so angaro ed samay kapara ton too a sinabat na saray matakew?” Seguro manaalangan may laki ya ibagan “amay Samaritano,” kanian say inyebat to: “Samay angipanengneng na panangasi ed sikato.” Insan impalinew nen Jesus so naaralan ed sayan istorya, pinaseseg to may laki: “La ka tan ontan met so gawam.”—Lucas 10:36, 37.
Talagan epektibo so panagbangat to! No basta labat imbaga nen Jesus ed laki ya anggan saray aliwan Judio et nepeg ton ipasen ya kapara ton too, awaten kasi itan na laki tan arum nin Judion mandengdengel? Ompan andi. Balet lapud simplin istorya to, ya inusar to ray detalyin amta na saray ondedengel, apalinew so ebat ed tepet ya, “Siopa tay kaparak a too a nepeg kon aroen?” Kanian no ipapasen tayon kaparan too so amin, nepeg tayon ipanengneng so panangaro tan panangasi ya igaganggan na Biblia.